text:
Trasendé ta Base di Iluminashon
Normalmente hinter dia nos ta eksperensiá e nivel di pensa aktivo di tur dia ku ta semper okupá. Ora nos praktiká Meditashon Trasendental nos ta eksperensiá un estado kaminda e mente ta kompletamente den silensio, pero tòg kla lantá.
Trasendé ta nifiká "bai mas aleu", i esaki ta e estado trasendental: e mente a bai mas aleu di tur aktividat. Esaki ta un eksperensia di e Ser interior, ku ta pas perfekto.
Trasendé ta natural i ta un eksperensia universal, konosí pa tur kultura, sinembargo, e ta sosodé masha poko i usualmente pa kasualidat. Meditashon Trasendental ta ofresé un método sitemátiko pa trasendé ku kualke hende por praktiká.
Sin e eksperensia aki di trasendé, nos tin akseso solamente na e fase di bida ku ta kambia kònstantemente. Nos pensamentu, emoshon, plannan, memoria – tur kos ta kambia konstantemente. No ta straño ku nos por sinti nos mas i mas separá i isolá for di e kalidat interior di bida ku no ta kambia – e Ser.
Hopi biaha hendenan ta raportá ku ora nan siña Meditashon Trasendental, nan ta sinti nan mas konektá, den mas harmonia ku nan mes, ku mas plenitut i mas felis.
Iluminashon
"Iluminashon ta e estado normal, natural di salú pa kurpa i mente. E ta resultá for di desaroyo kompletu di konsiensia i ta dependé di funkshonamente perfekto i harmonioso di tur parti di kurpa i sistema nervioso. Ora un hende ta huza dje manera ‘ki e potensha total di kurpa i mente, tur pensamentu i akshon ta espontaneamente korekto i ta sostené bida. Esaki ta bida liber di sufrimentu, bida bibá den tur su estatura i importansia. "
Maharishi
E deseo pa konosé bo mes.
E deseo pa konosé bo mes i komprondé bo konekshon ku universo ta natural. Pa siglonan kaba, ela inspirá santu i sabionan pa bai paden buskando iluminashon. Ora mayoría hende puntra tokante Meditashon Trasendental, nan ta buska e benifisionan simpel i práktiko di tur día ku e práktika ta trese.
Sin embargo tin tambe esnan ku ke siña Meditashon Trasendental pa motibunan ku por ta difisil pone den palabra, pa outo-konosementu, outo-konsiensia, pas interior, desaroyo spiritual i iluminashon. Tur esna'i ta motibu mesun válido pa siña, i ta, den sierto sentido, eksaktamente lo ke Meditashon Trasendental ta ofresé.
Meditashon Trasendental ta duna akseso na e silensio profundo di e ser interno ku ta profundo den tur hende. Ku práktika regular, e estado di pas i felisidat di e eksperensia interno ei ta integrá di un manera natural den bida diario hibando nos na un bida iluminá ku un kurason, mente i alma kompletamente desaroyá.
Loke dòkternan ta bisa


c: text/html

text:
Dia 22 i 23 di yüli 2019 e departamento di asuntunan Sosial i Ekonómiko (UNDESA) di Nashonnan Uní huntu ku ‘INTOSAI Development Initiative (IDI)’ a organisá na New York e enkuentro: ‘Kontralorianan ku ta hasi e diferensia: kontròl di implementashon di e metanan duradero’ (SAI Leadership and Stakeholder Meeting - Supreme Audit Institutions making a difference: Auditing the implementation of the Sustainable Development Goals).
Kontraloria General di Kòrsou tambe a partisipá na e enkuentro aki. E enkuentro a ofresé na e partisipantenan e oportunidat pa por inventarisá o traha un balansa di e eksperensia ku a atkerí den e tres añanan den kuadro di investigashon di efisiensia hasi riba preparashon dor di gobièrnunan pa por implementá e Metanan di Desaroyo Sostenibel (SDGs).
Den diskushonnan por a nota kon e eksperensianan optené por sirbi den futuro na un kontròl riba implementashon di sierto SDG spesífiko. E enkuentro tabata dirigí tambe riba fasilitá un diálogo informativo entre e representantenan di e Kontralorianan ku a partisipá i otro interesadonan pa loke ta trata e kontribushon di kontralorianan i auditornan eksterno na e mekanismo di evaluashon di SDG na diferente nivel.

robotstxt: allowed

filter: keep


text:
Bakunashon kontra grip
Angua anual kontra grip
Angua anual kontra grip
Kiko ta grip?
Grip ta un malesa ku un vírùs ta kousa: e vírùs di grip. Hopi hende ta kere ku nan tin grip ora nan tin molèster di tosamentu, fèrkout òf malu di barika. Generalmente esaki ta dura solamente un par di dia i hopi biaha no ta grip sino fèrkout. Grip por dura 1 pa 2 siman i tin síntoma mas severo. Grip no ta meskos tampoko ku COVID-19. Un otro vírùs ta kousa esaki.
Kon mi ta haña grip?
E vírùs di grip ta pasa di persona pa persona via airu ku hende ta saka. E vírùs ta plama den airu ora un persona tosa òf nister i ta infektá un otro ora e persona akí inhalá e vírùs. Por dura un par di dia promé ku e vírùs bira aktivo i e persona akí bira malu. Grip ta un malesa ku bo ta haña tur kaminda, no solamente na paisnan friu.
Kon mi ta rekonosé grip?
Tur hende por haña grip. E síntomanan ta:
- Kentura
- Doló di kabes
- Tosa
- Doló di garganta
- Doló di múskulo
- Ménos gana di kome
- Nanishi será
Ken ta kore mas riesgo?
Tin sierto grupo di riesgo ku tin chèns pa haña komplikashon (manera pulmonia òf problema ku kurason) ora nan haña grip.
- Personanan ku keho di kurason
- Personanan ku problema di pulmon manera asma, bronkítis, etc.
- Personanan ku suku
- Personanan ku problema ku nir
- Personanan ku resistensia abou
- Personanan riba 60 aña
Si bo ta pensa ku bo ta pertenesé na un di e gruponan di riesgo menshoná, ta rekomendabel pa tuma kontakto ku bo dòkter di kas.
Kon mi por prevení grip?
E vírùs di grip ta plama den airu. P’esei bon higiena ta importante. Tosa i nister den bo èlebog òf lensu di papel i regularmente laba bo mannan ku awa i habon.
Bakunashon kontra grip?
Tin bakunashon kontra grip. Ku bakunashon, kurpa di hende ta traha antikurpa kontra e vírùs di grip. Esei ta pone ku e chèns pa haña grip ta bira ménos. Si despues di e angua tòg bo haña grip, bo ta bira ménos malu i e chèns pa komplikashon ta mas chikitu. Si bo tin grip kaba, e ora ei e bakunashon no ta yuda mas na e momentu ei.
E angua di grip ta protehá solamente kontra e vírùs di grip. Pues personanan ku a haña e angua di grip, no ta protehá kontra otro vírùs, manera e vírùs ku ta duna fèrkout òf e vírus di corona.
Mi ta bin na remarke pa un angua kontra grip?
Hendenan den e gruponan di riesgo por haña e angua di grip gratuitamente serka nan dòkter di kas. Personanan ku ta traha den kuido tambe ta bin na remarke pa e angua di grip.
Ki ora mi ta haña e angua kontra grip?
Kada aña di nobo mester duna e bakunashon, komo ku kada aña e vírùs ta kambia. E mihó kos ta pa pasa e angua promé ku prinsipio di e temporada di grip, na òktober òf prinsipio di novèmber. Despues ta dura mas o ménos dos siman promé ku e angua di grip traha. Yama bo dòkter di kas pa traha un sita.
Si bo ta duda, tin pregunta òf mester di mas informashon, tuma kontakto ku bo dòkter di kas.


text:
Vacacion Comision di Retiro
ORANJESTAD – Director di Departamento di Labor y Investigacion ta ricibi conseho di Comision di Retiro cu ta delibera ariba tur peticion di retiro entrega na Departamento di Labor y Investigacion pa un of mas dunado di trabao cu e meta pa por ricibi un permiso pa termina un relacion di trabao cu un of mas trahado. Un comision independiente cu ta consisti di representantenan di organisacion di e dunado di trabao y representantenan di e mundo di sindicato (Artikel 3 Landsverordening Beëindiging Arbeidsrelatie).
Na tur cliente di Departamento di Labor y Investigacion cu tin caso relaciona cu e permiso aki ta anuncia cu e Comision di Retiro ta bay cu vacacion di 16 di december 2021 te 11 di januari 2022.
Tur peticion pa por termina un relacion di trabou ta keda den proceso. Casonan cu ta rekeri pa bay Comision di Retiro y cu ta pendiente di e proceso di contradeci (verweerproces) lo mester tene cuenta cu un retraso den esaki. Na januari 2022 ta bay entrega tur caso n’e Comision di Retiro.


text:
Maneho di museo
Fiansa
Un di e tareanan sosial di NAAM ta pa kontribuí na edukashon i konsientisashon di nos herensha kultural, pa medio di fiansa di opheto. Pa e motibu aki NAAM regularmente ta fia opheto na museo, institutonan di edukashon i personanan privá, tantu pa ekshibishon komo pa investigashon òf pa otro motibunan. Kada fiansa ta wòrdu registrá via un kontrato di fiansa grátis i firmá pa NAAM i e instansha òf persona konserní.
Kondishonnan general i prosedimentu
Fiamentu di opheto ta mará na kondishonnan i prosedimentunan manera stipulá den e siguiente Kondishonnan general & prosedimentunan pa fiansa grátis
Depósito
E depósito nashonal di herensha na Johan van Walbeeckplein ta kontené mayoria di kolekshonnan nashonal ku no ta wòrdu ekshibí òf fiá. Den e depósito aki ta warda kolekshonnan ku ta propiedat tantu di NAAM komo di otro institutonan ku a entregá nan tesoronan pa kuido den man di NAAM. E depósito nashonal ta inkluí mas ku 12,000 opheto di museo. E ta konsistí di 200 meter kuadrá di espasio den un ambiente protehá i kontrolá.
Ambiente kontrolá
E manager di kolekshon i su empleadonan voluntario ta traha diariamente riba klasifikashon i konservashon di e ophetonan pa preservá nos herensha pa generashonnan futuro. E depósito no ta habrí pa públiko pero ta visibel si dor di un partishon di glas ku ta kore di suela pa plafònt. E depósito por wòrdu bishitá riba petishon, bou di supervishon di un di e empleadonan.


text:
Dios tabata Demasiado Severo ku Ananias i Safira?
Updated: Aug 3, 2019
Dios tabata demasiado severo ku Ananias i Safira ora, di un manera abrupto, El a kita esakinan su bida? Nan mentira tabata meresé tal kastigu?
Loke ku a Pasa
Pa hopi hende, un di e storianan mas inkonfortabel den e buki di Echonan ta loke ta wòrdu relatá den 5:1-11 tokante Ananias i Safira. E pasahe en kuestion ta bisa asin’aki,
“Ma un hòmber ku yama Ananias, huntu ku su esposa Safira, a bende un pida propiedat, i ku tur konsentimentu di su esposa el a tene algu atras di e plaka pa su mes, i a trese un parti di e plaka i a pone esaki na pia di e apòstelnan. Ma Pedro a bisa: ‘Ananias, pakiko Satanás a yena bo kurason pa gaña Spiritu Santu, i pa tene algu atras di e plaka di e tereno? Si el a keda sin wòrdu bendí, lo e no a keda di bo? I despues di a wòrdu bendí, e plaka no tabata den bo poder? Pakiko bo a pone e kos aki den bo kurason? No ta hende bo a gaña, sino Dios.’ I ora ku el a tende e palabranan aki, Ananias a kai abou i a hala su último rosea; i gran temor a bin riba tur esnan ku a tende di esaki. I e hobennan a lanta para i a tap'é, i despues di a hib'é pafó, nan a der'é. I komo tres ora despues su esposa a drenta sin sa kiko a sosodé. I Pedro a puntr'é: ‘Bisami si boso a bende e tereno pa asina tantu?’ I el a kontestá: ‘Sí, pa asina tantu.’ I Pedro a bis'é: ‘Pakiko boso a kumbiní ku otro pa pone Spiritu di Señor na prueba? At'e pianan di esnan ku a dera bo esposo ta na porta, i nan lo karga abo tambe hiba pafó.’ I mesora el a kai abou na Pedro su pianan i a hala su último rosea; i e hobennan a drenta i a hañ'é morto, i nan a kargu'é hiba pafó i a der'é banda di su esposo. I gran temor a bin riba henter e iglesia i riba tur esnan ku a tende e kosnan aki.”
Preguntanan Ferfelu & Reinterpretashon
E storia aki ta lanta algun pregunta tòg basta ferfelu. Ta kiko Ananias i Safira a hasi ku tabata asina malu? Kiko por tabata asina teribel pa a kousa nan morto, i morto inmediato? Dikon Pedro no a simplemente eksponé nan piká i despues yama nan na arepentimentu?
Den su buki titulá The Message of Acts, e eskolar John R.W. Stott ta remarká ku “hopi lesadó di e storia’ki ta sinti nan mes ofendí dor di loke nan ta konsiderá komo e severidat di Dios su huisio.” Un tal W.L. Knox a bisa ku e ta “spera ku Ananias i Safira ta legendario;” esta, personahenan den un storia ku probablemente no tin niun base históriko. Otro komentaristanan ta atribuí e morto di e pareha, no na Dios, ma na Pedro, kende, segun nan, sea a pone un maldishon riba e pareha òf a pone nan bou di un preshon sikológiko ku a kondusí na nan morto. Ma e teksto bíbliko klaramente ta duna nos di komprendé ku aki ta trata di un huisio divino, esta, un huisio ku a bini di Dios.
Pues bon. Kiko anto tabata e kousa di e huisio aki? E kousa no tabata djis e echo ku e pareha a tene algu atras di e plaka di e tereno. E kousa di e huisio tabata e echo ku nan a tene algu atras di e plaka di e tereno, tanten nan tabata pretendé ku esei no tabata e kaso. Den v.3 Pedro ta bisa Ananias ku Satanás a yena su kurason pa gaña Spiritu Santu. I den v.9 e ta bisa Safira: “Pakiko boso a kumbiní ku otro pa pone Spiritu di Señor na prueba?” Pues e pareha a disidí pa wak si nan tabata por a gaña e Spiritu Santu i keda sin sufri kastigu; nan a bai tèst wak si nan tabata por a dobla e Spiritu Santu i hink’é den nan saku. E gran teólogo John Calvin, den su komentario riba e buki di Echonan, a bisa asin’aki: “Lukas ta kondená Ananias pa solamente un krímen, su deseo pa gaña Dios i e Iglesia ku un ofrenda falsu.”
Motibu pa e Severidat di Dios Su Huisio
Awor dikon Señor su huisio tabata asina severo, ku e pareha mester a muri mesora? Probablemente tin dos motibu pa esaki. Na promé lugá, esaki tabata e promé bia ku Kristiannan (komo iglesia) a pone Dios na prueba; wak si Su santidat realmente ta demandá pa Su pueblo tambe ta santu; wak si e Dios di grasia tambe ta e Dios ku ta kastigá piká. Pues e tabata importante pa, for di inisio, Dios mustra klaramente ku E ta santu, i ku E ta tuma e santidat di Su iglesia na serio.
E di dos motibu pakiko mi ta kere Señor tabata asina severo, ta pasobra Ananias i Safira tabata biba den un lugá i tempu kaminda e presensia di Dios i e manifestashon di e gloria di Dios tabata asina intenso i poderoso. Awor, kaminda e evidensia i manifestashon di Dios su presensia ta mas grandi, e piká di kuestioná e santidat di Dios ta muchu mas serio.
Konklushon
Ora nos tuma nota di e luga i tempu den kua Ananias i Safira tabata biba, ora nos tene na kuenta ku e pareha aki “a kumbiní ku otro pa pone Spiritu di Señor na prueba,” i ora nos konsiderá e echo ku nan a risibí serka apòstel Pedro tur oportunidat pa papia e bèrdat ma a nenga di hasi esaki, nos tin di konkluí ku Señor tabata kompletamente hustu den Su huisio. Dan Stevers tin un bon animation di e storia aki. Pa wak esaki, klik riba animation.


text: E kurason di kada organisashon ta su rekurso humano. Den un enkuentro ku trahadonan di Inspekshon di Impuesto, minister Silvania a keda toká pa puntonan di atenshon ku e empleadonan a trese dilanti i ku ta opstakulisá produktividat di e organisashon. E trahadonan a keda sumamente agradesido ku minister a duna oido na nan preokupashon i señor Silvania, na su turno, a komprometé su mes di atende e puntonan aki di un forma mas diligente posibel pa finalmente e trahadó por traha ku mas satisfakshon, kual ta kontribui na hisa produktividat.


text:
ORANJESTAD – Dialuna mainta Sr. Oduber, minister di Turismo y Salud Publico, a tene un reunion informativo cu diferente stakeholders’ den cuadro di digitalisacion di permiso. Pa minister Oduber ta importante pa elimina e “red tapes” cu tini. E reunion tabata uno sumamente informativo y fructifero caminda cu tur stakeholder a haña un presentacion di con e sistema aki lo ta traha una bes cu e proyecto wordo finalisa.
E sistema aki ta conoci como DECOS na Hulanda y e ta un sistema cu gobierno di Aruba conoce pa 20 aña caba. DECOS ta un ‘document management system’ caminda cu tur documento ta wordo agrega ariba un dossier electronico. E stap aki ta uno necesario pa incorpora sostenibilidad den nos maneho y tambe seguridad di informacion.
E bentaha di e sistema aki ta e oportunidad pa colabora y traha hunto. Por medio di e sistema aki diferente stakeholders por traha hunto riba e mesun documento cual tambe lo inclui tools pa contesta pregunta den un tempo mas cortico, y tambe pa ta mas eficiente. E ta importante pa nota cu e sistema aki ta traha via conexion di internet. Un otro bentaha di e sistema aki ta cu e trahado di e dienst y tambe e persona/compania cu ta hasi e peticion tin un bista di ful e proceso y por monitor con leu su peticion ta.
Desde comienso di e proceso di e peticion e persona/compania por subi riba e sistema aki y haya un splicacion di ful e proceso prome cu e yena su peticion. Esaki ta zorg pa eficiencia pasobra tur documento y rekisito lo mester wordo yena prome cu esaki wordo procesa. E sistema aki tambe lo traha cu un timeline, haciendo e proceso uno mas cortico y dunando es cu ta solicita como tambe e dienst concerni un mihor bista di e peticion y e tempo necesario pa finalisa esaki.
Minister di Turismo y Salud Publico kier gradici KPA, Brandweer, DVG y ITP Caribbean pa e colaboracion den e proyecto aki. Esaki sigur ta un stap importante pa traha mas eficiente y sostenibel, incorporando innovacion y asina mehorando e calidad di servicio cu nos ta brinda nos ciudadanonan.


text:
Mi promé dia ofisialmente na Belfast, tabata un dia ku a marka historia. Mi a bai ku Orlagh, e persona di kontakto di Other Words aki na Irlanda, na nan ofisina Foras na Gaeilge, ofisina ku ta responsabel pa promoshon di e idioma Irish i hopi mas. Wèl... aki e kos a bai sinta. Wak pa bo mes.
"Tráthnóna maith" – "Bon tardi" (Good afternoon)
"Is mise Elvira. Cé thusa?" – "Mi yama Martin. Kon yama bo?" (My name is... What’s your name?)
"Cad é mar atá tu?" – "Mi ta bon. Kon ta ku bo?" (How are you doing?)
"Tá mé go maith. Go raibhmaithagat." – "Bon." (I’m good, thank you)
"Cárb as thú?" – "Mi ta di Belfast. Di unda bo ta bini?" (Where are you from? I’m from Belfast)
Dos dosente, Marten Máirtin Mac Cathmhaoil dosente di Irish i mi mes persona, Elvira Bonafacio, dosente di papiamentu, a sintá huntu pa interkambiá nos idioma. E eksperensia tabata algu memorabel i manera e ekspreshon ingles ta bisa “priceless” (impagabel), pasobra nos tabata dos dosente ku tabata siñando un idioma nobo. Un idioma ku masha poko hende sa di dje i aserka komo dosente nos a pone nos mes den sapatu di nos kursistanan i eksperensiá loke nan ta biba ora nan ta den lès serka nos. Imaginá bo esaki:
Skucha – Ripití – Purba - Bolbe purba – Lesa – Skucha – Rekonosé – Tradusí – Purba – Bolbe purba – Skucha i asina e siklo tabata ripití, ku hopi harimentu meimei. Nos a disfrutá di e proseso i a selebrá nos logro: kon den ménos ku un ora di lès ya nos kada un por a presentá nos mes, bisa for di unda nos ta, saludá i yama ayó usando e entonashon korekto.


text:
PRAAG — Den wikènt tras di lomba tabata tin e kampionato Oropeo di Atletismo Indoor na Praag, Republika Cheka. Pa Hulanda tabata tin tres atleta di Kòrsou ku a klasifiká pa e kompetensia. E atletanan tabata Brian Mariano riba 60 meter, Liemarvin Bonevacia i Terrence Agard riba 400 meter.
Tabata Liemarvin ku Terrence Agard ku a mira akshon promé den e kompetensia riba djabièrnè. Ambos a kore den e buèlta klasifikatorio di 400 meter sin por logra klasifiká pa e siguiente buèltanan. Liemarvin a sali na di tres lugá ku un tempu di 47.62 sekònde den su seri, miéntras ku Terrence Agard a sali na di kuater lugá ku un tempu di 47.56 sekònde den su seri. Pa a kontinuá e atleta mester a finalisá su kareda den e promé dosnan of optené e mihó seis tempunan den e atletanan ku no a finalisá den e top dosnan. Despues di e kareda Liemarvin a bisa ku e la sali muchu poko poko i e mester a sali muchu mas lihé.
Brian Mariano si a logra yega semifinal den 60 meter pero akinan no ta logra pasa pa final. Brian a yega na di kuater lugá den su seri koriendo un tempu di 6.64 sekònde.


text:
Parlamentario Shailiny Tromp-Lee:
ORANJESTAD (AAN): Full e caso di Avestruz, caminda Benny Sievinger ta e sospechoso prinicipal, sigur a y ta sigui pone un nubia scur riba Parlamento. No obstante e nubia scur aki aña parlamentario nobo ta start bon pa Parlamento y pa Aruba.
Gobierno di Aruba a entrega Presupuesto 2023, manera nos Constitucion ta prescribi, dia 1 di september 2022. Un di e detaye cu mas ta resalta ta e hecho cu e Presupuesto 2023 ta mustra un deficit di 25 miyon. Mediante un maneho serio y responsabel den 3 aña di tempo Gobierno ta logra baha e deficit di Pais Aruba substancialmente. Di 1028 miyon na 2020 ta logra baha e deficit te na 25 miyon florin otro aña. Algo cu sigur nos mester aplaudi.
Awor e proceso interno na Parlamento a start, caminda nos tin te dia 21 di september pa haci nos preguntanan por escrito y te dia cu nos trata e presupuesto den sala nos por sigui analisa esaki y sinta cu stakehokders. Den caso ta necesario nos por presenta mocion of amienda.
Oposicion completo a haci un show politico pa pidi pa Gobierno trek in e presupuesto entrega. Mike Eman y AVP a conoce presupuestonan cu un averahe di 200 pa 400 miyon di deficit anto den tempo di bonansa y awe kier bin exigi pa trek in un presupuesto cu un deficit di 25 miyon. Nan tin corahe. Pueblo mester realisa cu e presupuesto aki ta muestra di tremendo trabou di parti Gobierno si nos tene cuenta cu e impacto cu e pandemia tabatin riba nos isla y sin lubida e impacto di e guera entre Rusia y Ukrania. Otro cu ta mal bruha y pa 8 aña largo a vota pro pa tur e 8 presupuestonan di Mike Eman ta lider di MAS. Anto net nan dos kier pa trek in e presupuesto?
Pueblo mester realisa cu tur esaki ta keda haci pa desvia atencion di e caso Avestrus y Kukwisa. Tambe kier kita e atencion riba e hecho cu ta despues di 15 aña un Gobierno ta bin cumpli atrobe cu entrega di presupuesto riba e fecha indica pa ley. Un logro riba su mes. Merito di tur e profesionalnan bou liderasgo di Minister Maduro cu a haci esaki posibel. Petje af!


text:
Papiamentu balansá: un kurso pa perfekshoná dominio di nos lenga
Simia Literario ta presentá tres workshop ku dr. Henry Habibe lo guia. E workshop kier yuda outornan perfekshoná nan Papiamentu. No ta trata di ortografía di Papiamentu, pero di Papiamentu ku hende sa usa inkorekto. Den e tres workshop aki Henry Habibe lo duna ehèmpel di Papiamentu ‘inkorekto’ i lo purba perfekshoná e lenga di kursistanan mas tantu posibel ku ehersisio.
Entrada: € 60 pa tur tres workshop huntu, miembro di Simia Literario ta paga € 50.
E prijs di entrada ta ku kòfi, te i un kuki.
Por fabor registrá nomber na simialiterario@gmail.com promé ku 30 di novèmber i paga e entrada e promé workshop of paga e entrada di antemano na nòmber di Simia Literario, number di banko
NL26 INGB0009310776.
Solamente tin 12 lugá pa kursista. Despues di pago no lo tin restitushon di plaka si un kursista no por bini workshop. Si ta posibel por manda otro hende den su lugá.
Data: 2 december – 16 december, 10.30 h.
De Auteursbond
De Lairessestraat 125, 1075 HH A Amsterdam


text:
Karchi di reibeweis
Un reibeweis ta un prueba di outorisashon pa manehá vehíkulo di motor i vehíkulo motorisá ku velosidat limitá. Tur hende ku ta biba na Boneiru i ku ke subi kaminda ku un vehíkulo di motor (outo di famia, outo di trabou, bùs, motosaikel òf bròmfits), mester ta den poseshon di un reibeweis bálido.
Un reibeweis ta bálido pa sinku (5) aña i despues di esei mester remplas’é pa un nobo. Un reibeweis ku no ta bálido mas por kondusí na problema ku bo kompania di seguro i polis. Tambe ora no por lesa mas kiko tin riba e reibeweis, renobashon ta nesesario. Na momentu di hasi petishon pa un reibeweis bo tin ku bini ku un deklarashon di salú (no mas bieu ku 2 luna). Bo por pidi esaki serka bo dòkter di kas.
Kiko mester trese
Bai e sita ku lo siguiente:
Si ta bo promé reibeweis:
- Bo prueba di identidat bálido (pasport, sédula);
- Bo deklarashon di salú (no mas bieu ku 2 luna).
Si ta pa prolongashon:
- bo reibeweis aktual
- bo deklarashon di salú (no mas bieu ku 2 luna).
Si bo a pèrdè bo reibeweis:
- bo sédula
- bo deklarashon di salú (no mas bieu ku 2 luna);
Gastu
Na aña 2021 e gastunan pa hasi petishon pa un reibeweis ta:
Buska bo reibeweis
Personalmente bo ta hasi petishon pa un reibeweis na Registro Sivil. Traha un sita pa hasi esei.


text:
E strip riba boulevard ta bunita y limpi. Tur edificio ta netch geverf. Tin hopi hasimento limpi riba e pleenchi di Linear Park. Yen di entusiasmo. Pronto La Reina ta bin Aruba. Nos ta hasi tur esfuerso pa mustra nos isla di e miho forma posibel. Tur hende ta hasi nan best pa copera cu otro. Tur hende ta jen di entusiasmo. E gruponan di baile ta show orguyoso cu nan traje folclorico. Esta dushi Aruba por ta.
E verkennernan cu nan amor pa Aruba y nan disciplina di grupo ta ehemplar. Ta hopi bunita ora hende ta duna di nan tempo liber pa juda nos muchanan construi un bon futuro. Ta parse cu e bishita di La Reina ta inspira hopi hende. E evento ta priminti di bira uno bon organisa. Cu amor patria grandi. Den respet pa otro y sublime coperacion bou otro.
Bastante hende cu ta papia Papiamento pa e ocashon aki. Dushi pa tende bo propio idioma asina hopi. Parse e dushi Aruba di antes. Un Aruba uni, unda hende ta biba cu otro den pas y harmonia y respet.
Sin importa unda bo a nace.
La Reina ta bin Aruba… imagina bo mes cu nos por coy e espiritu cu e atardi aki a refleha y hasi’e nos estilo di bida. Imagina bo mes un Aruba unda tur edificio ta netchi geverf y tur pleenchi ta limpi. Unda
nos ta biba yen di entusiasmo y tur dia ta hasi tur esfuerso pa mustra nos isla di e miho forma posibel.
Pensa riba un dushi Aruba unda tur hende ta copera cu otro. Imagina bo mes un pais unda muchanan ta haja les na scol pa stima nan pais, pa biba cu respet pa otro y den coperacion mutuo. Pensa riba un
Aruba unda tur hende ta stima nos folclor y ta gusta papia Papiamento… e dushi Aruba di antes, awe y majan.
Visualisa Aruba uni, unda hende ta biba cu otro den pas y harmonia y respet, sin importa unda bo a nace.
Solo ta bahando. Oeps, mi ta casi trompica riba un boshi sushi riba e pleenchi limpi. Tin hende cu nunca ta sinja?
Mi ta lanta fo’i sonjo…E di dos parti ta un sonjo cu mi ta sonja
lanta… UN ARUBA DUSHI Y UNI, no un dia so, PERO TUR DIA…
Ohala La Reina por bin Aruba tur dia…


text: Diahuebs mainta a drenta informe di un accidente cu hende levemente herida na e cruzada Rudolf Arendsstraat cu Emmastraat, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu un Nissan March biniendo for di pabao no a duna preferencia na un Subaru Impreza cu tabata bini cu preferencia for di nort den Emmastraat. E impacto tabata fuerte y algun mucha cu tabata den auto tabata sea spanta of un otro cu dolor na su cabez. Na yegada di e ambulans nan a atende e muchanan na e sitio mes.


text:
Un estudio colaborativo nobo ta provee perspectiva nobo tocante con dos especie di bayena Minke ta utilisae awanan di Caribe y e awanan Atlantico cu tabordea na esaki durante henter nan ciclo dibida.Ehallazgonanta añadi mas balor di conservacion y importancia na e santuario marino Hulandes relativamente nobodi Yarari. Door di combina informacion cientifico, ciencia ciudadano y informacion publico, eestudio aki ta proporciona informacion clave cu lo yuda guia e esfuersonan di conservacion den futuro.
Bayena Minke ta e mas chikitonan di e “bayena grandinan” y por haya nanden tur awa di mundo.Den realidad, tin dos especie diferente di bayena Minke, e bayena Minke comun of baena Minke die parti nort (Balaenoptera acutorostrata) y bayena Minke Antartica, of bayena Minke di parti zuid (Balaenoptera bonaerensis).
Santuario di Yarari
Ta conoci cu ebayenananMinke ta migra distancia largo, y tur dosespecie ta utilisa e awanan cayente di Caribe pa reproduci nan mes y pa paridurante elunanan di winter. Dentro die teritorio Caribensetin un serie diarea marina protegi, manera Santuario di Tiburon y MamiferoMarino di Yarari, cu ta inclui e awanan teritorialronddi Boneiro, Saba y Sint Eustatius. Ademas di brinda proteccion vital na ecosistema marino, Santuario Yarari a wordo estableci pa yuda enfoca investigacion y obtene un miho comprension di e ciclo di bida y patronchidi migracion die especienan residente y migratorio. Comprondecon eespecienanaki ta biaha durante aña y ta utilisae awanan di Caribe ta fundamental pa diseñaplan di conservacion eficazden futuro.
Estudio nobo
Un estudio recien a reuniun scala ampliodi investigado y grupo di conservacion di naturalesa, incluyendo e Instituto di Ciencia Ambiental di Universidad di Leiden y Fundacion di Mamifero Marino di Aruba. E estudio aki a revisa literatura, ciencia ciudadano y registro cientifico pacompila dato espacial y temporal ditur dosespeciedibayenaMinke. E meta di e estudio tabata pa siña mas tocante con e especienanaki ta utilisa eArea di Gran Caribe a lo largo dinan ciclodibida.
Den total nan a colecta 130 registro, mayoria di eestudionan cientifico (100) y e resto di ciencia ciudadano (30). E bayenananMinke ta notoriamente curioso y nan ta acerca e barconan cu frecuencia, loke ta comberti nan den e especie perfectopawordo detecta pa e cientificonan ciudadano. Mehoracioncu ekipodi camara civil y e aumento di iniciativa pa registra y compartie observacionnandi biodiversidad den e rednan social y e basenandi dato publica a duna luga na un aumento reciente di informenandi ciencia ciudadana pa tur e especienan.
Resultadonan
E estudio aki por a integra registro diespecie dispersa pa proporciona conocemento nobocu ta mustrae importancia di Santuario Yarari, cu ta keda den centro di un area di invernacion di Caribe oriental pa e bayena Minke comun y, por lo tanto, ta agrega balor di conservacion y importancia na esantuario marina relativamente nobo akidiHulanda. E conocimentonan nobo akita debi na gran parti na dos estudio previamente realisa pa Universidad di Investigacion di Wageningen hunto cu Unidad diManehodi Saba Bank y a wordo financia generosamente pa e Ministerio di Agricultura, Naturalesa y Calidad di Alimento (LNV). E ultimo resultadonanaki cu estudio similar y a descubri cu nan tabata conincidi cue rutanandi migracion estacional na gran escala diebayenananMinke. Curiosamente, e estudio aki a demostracu, aunke anteriormente tabata pensa cu solamentebayenaMinke di nort tabata uza Golf di Mexico, a confirma incidente di varamiento cu tabata involucra tur dosespecie. Ademas, e hecho cu tabatin varamiento dibayenaMinke durante henter añaa sugiricu algun bayena tabata permanece durante henter aña den e Golfo.
Informaboobservacionnan
Cada observacion por proporciona dato util cu por contribui na comprension necesariopa protege e especienan aki. Contribuina promove e esfuersonandi conservacion informando boobservacionnan y potretdiebayenanan (Minke) (y otroespecie) den e website Observation.org of descarca e aplicacion gratis(iPhone (iObs) y Android (ObsMapp)). E hermentnan aki ta disponibelden mas di 40 idioma y por wordo uzadoor di e biologonan, ciudadanonan y turista.
Pa obtene mas informacion, bo por haya e informe completo den e basedi datodi biodiversidad di Caribe Hulandes.
Bayena Minke- Credito dipotret: Hans Verdaat – tur derecho reserva


text:
Pa ilustrá historia di bida di George Maduro, ta bai pasa un pelíkula kòrtiku na e eksposishon di George Maduro.
Den e pelíkula akí e miron ta sera konosí ku e persona di George Maduro. Ta pinta George Maduro komo un héroe di guera, un modelo di ehèmpel i esun na ken a derivá nòmber di e parke miniatura famoso, Madurodam. Ta mara animashon, entrevistanan akshon-bibu, imáhennan di archivo, potrèt i karta na otro. Ta realisá tur esaki mediante e figura di kòmeks pintá den e buki di kòmeks, George Maduro, ku ta move pa medio di animashon. Literalmente e figura akí ta guia nos kantu di su mes liña di tempu. Grupo meta primario di e pelíkula ta hóbennan entre 10 i 15 aña ( último dos gruponan di skol fundeshi i promé dos klasnan di skol sekundario). Pero e pelíkula sigur lo apelá na e públiko ku ta bai bishitá e eksposishon na Kòrsou.
Realisashon di e pelíkula ta den man di e direktor di sine Robbert Jan Vos, produktornan ta Cécile van Eijk i Sherman De Jesus. E proseso di produkshon ta bou di direkshon di Mathijs Jorritsma di Memphis Film & Televishon.
http://www.memphisfilmtv.com/


text:
EVELYNE WEVER-CROES TA RANCA 10 MIYON FOR DI WEB/ELMAR Y TA AUMENTA AWA Y CORIENTE CU 30%
“Ta increibel cu Gabinete Wever-Croes ta pone den presupuesto cu ta bai ranca 10 miyon for di WEB/ELMAR mientras cu entrante 1 di october ta aumenta prijs di awa y coriente cu 30%. Esaki simplemente ta un abuso di marca major”, asina e lider di fraccion di AVP, mr. Mike Eman a expresa despues di a bati alarma tambe na Gobernador pa e inhusticianan cu Gabinete Wever Croes ta cometiendo en contra di e pueblo.
Eman no por compronde con ta hustifica e aumento barbaro aki di awa y coriente pasobra WEB/ELMAR ta den un abismo financiero, pero di otro banda sin ningun berguensa ta pone den presupuesto cu WEB/ELMAR lo mester paga gobierno 10 miyon na dividendo.
Den bishita y reunionnan di bario e lider di fraccion di AVP mr. Mike Eman ta bisa cu e ta haya confirmacion di e pobresa y di e dolor den pueblo. “Costo di bida ta subiendo den un forma alarmante. Ta obvio cu e medidanan cu Gabinete Wever Croes a implementa durante e ultimo anjanan a impacta e cifra di inflacion severamente. Na 2017 ainda inflacion tabata menos cu 0%, esta – 0.6%. Na 2018 y 2019 esaki a subi drasticamente cu medidanan di Gabinete Wever Croes. Redoblacion di BBO y e hecho cu e BBO a worde poni tambe riba diferente otro cosnan cu tabata exonera, manera transacionnan bancario y seguro a crea un efecto inflatorio adicional. Riba gasolin y diesel e impacto tabata dobel, 12%. Tambe e eliminacion di e descuento di 10 cent pa liter di gasolin y diesel tabata tin un efecto negativo grandi”. Tur esaki según e lider di fraccion di AVP, ta haci Gabinete Wever Croes responsabel pa e pobresa alarmante cu tin na Aruba. Ariba tur eskai awor ta bin aumento di awa y coriente cu 30%, paga pa remedi y aumento di BBO cu lo haci BBO en total 21% riba majoria producto na Aruba. Alarmante esaki ta, según Eman.
E ta mustra cu den 2022 inflacion ta sigui e rumbo preocupante. Inflacion acumula dor di medidanan di Gabinete Wever Croes tin un impacto dramatico riba costo di bida. Cifranan di CBS ta confirma e aumento drastico aki. Segun cifranan di CBS e bestaansminimum pa un persona pa luna na Dember 2017 tabata 2.066 florin y na Juli 2022 esaki a bira 2.440 florin, casi 500 florin mas pa luna pa bo por sobrebibi. E bestaansminimum na 2017 pa 4 persona, 2 adulto y 2 mucha tabata 4.338 florin y awor e ta 5.124 florin casi 800 mil florin pa luna mas pa bo por sobrebibi. Eman ta bisa cu e panorama socio-economico hustamente ta mustra un deteoro ultimo anjanan, es decir cu e 800 florin aki mas di gasto mensual ta pone cu nos pueblo ta empobreciendo na un forma alarmante.
E lider di fraccion di AVP mr. Mike Eman ta bisa cu desde 2017 pa 2022 no tabata tin ningun ahuste structural di apoyo pa e poder di compra di comunidad. Alcontrario cu e medidanan y ausencia di correccion ta atrás e poder di compra a keda bai di 2018 pa 2022. Cifranan di Banco Central y CBS ta confirma esaki. Aruba ta empobreciendo den un forma penoso y alarmante. Riba tur esaki ta keda chica tur locual por chica pa paga pa beneficionan lucrativo pa amigonan y famianan di Gabinete Wever-Croes. Eman ta envatisa e neccidad pa un cambio y ta mustra cu e Aruba tin mester di un gobierno cu ta bai pone e BON COMUN atrobe como prioridad.


text:
ORANJESTAD, 24 Maart 2022 - Ta cu gran tristeza e comunidad di Aruba a nota e accidente fatal ayera den lama dilanti Palm Beach. Aruba Hotel and Tourism Association ta expresa profundo condolencia na e famia cu a yega nos isla pa goza hunto y a perde nan yiu muher tragicamente. Nos ta gradici y aprecia e first responders cu a hasi tur esfuerzo posibel pa yuda scapa bida di e hobencita.
AHATA ta boga pa Aruba implementa un plan integral pa regula y controla e trafico maritimo na nos beachnan popular. Mescos cu a recomenda pa hopi aña pa gobierno introduci regulacion y control di vehiculo di tour riba tera (UTV/ATV), AHATA ta boga pa regulacion efectivo y control intenso riba nos beach publico y riba lama.
AHATA lo sigui dialoga cu y apoya autoridadnan local pa yuda yega na un maneho efectivo cu ta sigura proteccion di personanan cu ta disfruta di nos beach y lama.
Posted on Mar 24, 2022


text:
Diaranson 17 di augustus Minister di Asuntonan Economico, Comunicacion y Desaroyo Sostenibel, Geoffrey Wever a ricibi miembronan nobo di Sociaal – Economische Raad (SER) pa e periodo di 2022 pa 2024.
SER ta un organo consultativo independiente estableci pa ley, cu ta duna conseho solicita of no solicita -gevraagd of ongevraagd advies- na Gobierno di Aruba riba temanan di mayor importancia riba tereno socio-economico. Pa medio di consulta mutuo, intercambio di opinion y argumentacion, e organo consultativo ta tuma decisionan referente e contexto, contenido y forma di consehonan, rapportnan di investigacion y notanan cu ta wordo presenta na gobierno riba maneho socio-economico.
E constelacion di SER ta consisti di un maximo di 9 representante di cual 3 representante di organisacionan di dunadornan di trabao, 3 representante di organisacionan di empleadonan y 3 experto independiente. Cada miembro tin un miembro suplente cu durante su ausencia lo ta su reemplasante durante reunionan.
Pa e periodo di 2022 pa 2024, e constelacion ta consisti di e siguiente miembronan:
Pa loke ta trata representantenan di organisacionan di dunadornan di trabao:
Sr. Tristan Every y miembro suplente Sr. Ronnie van Trigt di ATIA
Sr. Maarten Jan van Romondt y miembro suplente sra. Maura Brown di AHATA
Sra. Monica Kock y miembro suplente sra. Lay Hing de Kort- Yee di KvK
Pa loke ta trata representantenan di organisacionan di empleadonan:
Sr. Hose Figaroa y miembro suplente sr. Hubert Driksz pa FTA
Sra. Josefina Albertus y miembro suplente sr. Anthony Figaroa di SIMAR
Sr. Leonard Kelly y miembro suplente sr. Alonso Tromp di TOPA
Pa loke ta trata expertonan independiente y area di expertisio, e siguiente personanan lo forma parti di SER:
Sr. Ben Marapin. Area di expertisio: economia y finanzas
Sra. Christie Mettes y miembro suplente sra. Francielle Laclé. Area di expertisio: desaroyo sostenibel
Sr. Stanley Heinze. Area di expertisio: Salubridad Publico y Asuntonan Social
Minister di Asuntonan Economico, Comunicacion y Desaroyo Sostenibel, Geoffrey Wever ta desea e constelacion nobo di SER exito cu e tarea importante aki. SER su consehonan, rapportan di investigacion y notanan ta instrumentonan esencial y cu balor agrega pa e proceso completo di maneho y asina tambe riba desaroyo di Aruba.


text:
Turibana: Diamars den careda di 10’or y cuarto di mainta a sosode un accidente na Turibana, na altura di e Panaderia. Un pickup a bay lora, net na momento cu un scooter tabata biniendo.
E manehador di e scooter no por a controla su velocidad mas y a dal contra e porta di e pickup blauw. E manehador di e scooter a keda herida y tabata tin varios rasca na su curpa.
Mesora a pidi pa presencia di polis y ambulance, un patruya di polis di Noord a yega prome y despues polis di trafico a yega pa sigui atende cu e accident. Paramediconan di ambulance a trata e victima na e sitio y despues a transport’e pa hospital.


text:
DIÁLOGO DEN KUADRO DI DIA INTERNASHONAL DI KOMERSIO DI KATIBU I SU ABOLISHON
MINISTERIO KONSERNÍ ENSEÑANSA, SIENSIA, KULTURA & DEPORTE
DIÁLOGO DEN KUADRO DI DIA INTERNASHONAL DI KOMERSIO DI KATIBU I SU ABOLISHON
PUBLIKÁ RIBA 19 OUGÙSTÙS 2022
Willemstad – Ministerio di Enseñansa, Siensia, Kultura i Deporte, Komishon Nashonal di UNESCO Kòrsou, huntu ku Fundashon Museo Tula den kuadro di dia Internashonal pa rekordá Komersio Transatlántiko di Katibu i su Abolishon, ku sumo plaser ke invitá pueblo di Kòrsou, dia 23 ougùstùs 2022 na nos diálogo riba e tema: Kiko ta Reparashon? Tin Reparashon hustu si òf no?
E tema ta riba agènda den Karibe pa basta aña kaba i den sierto sírkulonan na Kòrsou tambe e tema akí a kuminsá lanta kabes. Nos mester sigui den deliberashon tokante reparashon, su nifikashon en general pa Kòrsou i organisá aktividatnan ku ta resultá den oumento di partisipashon di pueblo na e diálogonan akí. E programa di e aña akí ta enserá un introdukshon di kiko Reparashon ta nifiká, siguí pa un diálogo entre dos eksperto, riba e tópiko; Kiko Reparashon pa Kòrsou ta nifiká riba tereno hurídiko i tambe riba tereno polítiko estatal. Ekspertonan ta mr. Susanne Camelia-Römer i sr. Clyde van Putten. Kor Orfeon Allegro ku su elenko di koristanan lokal lo kanta kantikanan di trabou .
E aktividat ta tuma lugá djárason 23 di ougùstùs 2022 na University of Curaçao Dr. Moises Da Costa Gomez, Jan Noordynweg # 111 di 19.00 pa 22.00.
Nashonnan Uní ta rekordá internashonalmente e komersio Transatlántiko di afrikano sklabisá i su abolishon tur 23 di ougùsts. E petishon ta pa paisnan no solamente para ketu na e hecho ku e komersio akí a dura mas ku 4 siglo, pero tambe ku e komersio akí ta keda marká komo e periodo mas kruel ku humanidat a konosé. Nashonnan Uní ta supliká pa pueblonan dialogá riba e influensia ku e susesonan akí tin riba nos pensamentunan i kon nos mester trese kambio positivo den nos komunidat. Esei ke men puntra nos mes kon nos ta kibra ku rasismo, kolorismo, inhustisia òf kon nos ta sigurá nos libertat, sin ku esei ta bai akosto di otronan. Parti di e deliberashon ta tambe, kon nos por logra mas solidaridat bou di otro pa krea bienestar hustu pa un i tur. Naturalmente kada pais ta dialogá riba e tema akí den kuadro di kiko e komersio Transatlántiko a nifiká pa nan historia i kultura, pues den nan konteksto.
Bo(so) presensia ta altamente apresiá.


text:
Notisia - Asuntunan Sosial i Labor
69 Notisianan Tokante Asuntunan Sosial i Labor
- Fecha
- Relevansha
-
Oumentá e oportunidatnan di merkado laboral pa studiantenan lokal
For di awor, e sentro di trabou, Plenchi di Trabou, ta introdusí un supsidio di gastunan di salario pa esnan ku ta traha ku ...
-
Inspekshon di Labor ta inspekshoná kompanianan na Saba
Inspekshon di Labor a ehekutá diferente kòntròl na kompanianan na Saba. Na tres (3) di e en total binti (20) inspekshonnan a haña ...
-
Di seis sosten di EZK pa empresario afektá
Pa di seis biaha empresarionan na Hulanda Karibense por risibí un kompensashon pa gastunan fiho for di Ministerio di Asuntunan ...
-
Inspekshon di labor ta kontrolá kompania na Sint Eustatius
Inspekshon di labor a ehekutá diferente kòntròl na kompanianan na Sint Eustatius. Na dos kompania a bin topa ku un total di seis ...
-
Areglo di emergensia SZW prolongá ku tres luna
Ta prolongá e areglo di emergensia pa gastu di salario i sosten di entrada for di Ministerio di Asuntunan Sosial i Empleo di 13 ...
-
Proyekto piloto pa akohida di mucha ku nesesidat spesial
Entrante 17 di mei, 6 organisashon di akohida di mucha na Boneiru ta kuminsá un proyekto piloto pa mucha ku nesesidat di kuido i ...
-
Di sinku sosten di EZK pa empresario afektá
Pa di sinku bia empresarionan na Hulanda Karibense por risibí un kompensashon pa gastunan fiho for di Ministerio di Asuntunan ...
-
Sosten finansiero pa akohida di mucha na Boneiru
Organisashonnan di akohida di mucha i ‘gastouder’ ta haña kompensashon finansiero te promé di yüli 2021 si nan mester sera pa ...
-
Empleadonan di BOPEC ta risibí kompensashon di retiro
E unidat di Asuntunan Sosial i di Labor (SZW) di RCN, a paga sesantia na 52 empleado di BOPEC ku a deklará fayit. Sesantia ta un ...
-
Ofisina di Unidat di SZW di RCN será temporalmente
E unidat di Asuntunan Sosial i Labor di RCN ta sigui brinda servisio na siudadano i ta keda disponibel via telefòn i meil. E ...


text:
Akuerdo di kuido entre Eye Care Optical Saba i ZJCN
Akuerdo di kuido entre Eye Care Optical Saba i ZJCN ta na vigor bou di mesun kondishonnan i ta keda na vigor te ku 31 di desèmber 2022.
Den konsulta ku ZJCN a disidí ku Eye Care Optical Saba ta keda e úniko i pues number 1 óptika i optometrista pa aseguradonan di ZJCN na Saba. Eye Care Optical Saba a identifiká opstákulonan pa operashon ku ZJCN lo analisá i si esaki ta posibel, presentá solushonnan pragmátiko.
Eye Care Optical Saba tin pèrmit di ZJCN pa ahustá su orarionan, basta esaki no kousa efektonan di kuido desbentahoso pa aseguradonan di ZJCN. Te ku 31 di ougùstùs 2022, orario di Eye Care Optical Saba ta: di djaluna te ku djabièrnè di 8 or di mainta te ku 4 or di atardi. Despues lo ahustá e dianan i orario segun nesesidat. E ofisina di Eye Care Optical Saba ta situá na Breadline Plaza, Windwardside, Saba.
ZJCN ta kontentu di por sigui ku e kolaborashon ku e personal di Eye Care Optical Saba, pa asina por brinda kuido efisiente i nesesario na komunidat di Saba.


text:
KRALENDIJK – Entrante 1 di ougùstùs 2021 por pasa inskribí pa un stènt pa dia di Boneiru. E aña aki e parti kultural di dia di Boneiru ta tuma lugá na Sentro di BarioTera Kòrá. Manera tur aña persona nan ku ta interesá por bini na remarke pa un stènt pa bende kos durante e selebrashon.
Ta trata aki di stènt pa bende kuminda, snèk, bar, artesania, bon kun’é, weganan pa mucha I hopi mas. Mester pasa inskribí personalmente na ofisina di Skal, Kaya E.C. Craanena Playa Pabou. Inskripshon ta sera 30 di ougùstùs 2021.
Organisashon I persona nan estableséna Boneiru tin preferensha pa bini na remarke pa un stènt. E pago mester tuma lugá na ofisina di Registro Sivilna Kaya Nerlandia 40, riba kuenta di “Volksfeesten” Despues di a paga mester presentá bèk ku e komprobante di pagona Skal, pa risibí aprobashon di petishon korespondiente.
Último dia pa presentá komprobante di pago ta 30 di ougùstùs 2021. Den kaso di kanselashon di hür di stènt, e hürdó NO ta risibí sèn bèk.


text:
WILLEMSTAD- 20 di aprel 2021 – Resientemente Ofisina di Turismo di Kòrsou (CTB) huntu ku diferente partner lokal a partisipá na algun evento promoshonal i di interkambio di informashon na Bèlgika i Hulanda. E eventonan aki tabatin komo meta pa presentá tur loke Kòrsou tin di ofresé komo destinashon turístiko. E tim di Kòrsou a topa ku konsumidónan, agentenan di biahe, operadornan di tour i diferente otro eksperto den mundu di biahe.
Esaki ta e promé biaha ku Kòrsou a partisipá na ‘Vakantiesalon Brussel’. Ta trata aki di e feria turístiko di mas grandi na Bèlgika ku ta konta ku riba 1150 ekshibidor i aproksimadamente 28 mil partisipante. Durante 4 dia, CTB huntu ku 8 partner lokal a representá Kòrsou. Meta di Kòrsou su partisipashon tabata pa duna konsumidónan informashon di loke Kòrsou tin di ofresé komo destinashon ideal pa vakashon ku famia òf pa pasa luna de miel.
Tambe Kòrsou huntu ku Aruba a organisá e promé edishon di e Caribbean Roadshow Belgium. Na e evento aki CTB a partisipá huntu ku 10 partner lokal. E roadshow di dos dia a inkluí presentashonnan kombiná ku sena i desayuno na 3 siudat di abla hulandes na Bèlgika kualnan ta Ghent, Hasselt i Antwerpen. E roadshow a konta ku partisipashon di 75 agente di biahe i operadornan di tour. E tim di Kòrsou a presentá; nos destinashon, akomodashonnan, aktividatnan i e konekshon ku Air Belgium pa Kòrsou. Mas aleu, a tene tambe kombersashonnan informal ku profeshonalnan den mundu di biahe.
E delaster evento a tuma lugá na Hulanda i ta trata di e di dos edishon di e feria TravDay. Aki CTB huntu ku 7 partner lokal a topa ku agentenan di biahe independiente, direktornan di agensianan di biahe i operadornan di tour i personanan envolví den e área di benta di produkto. E meta tabata pa kompartí e informashon di mas nobo relashoná ku Kòrsou su produkto turístiko.
CTB ta gradisí tur partner di sektor privá ku a forma parti di e tim di Kòrsou durante e ferianan i e roadshow.


text:
Departamento di Progreso Laboral (DPL)
Departamento di Progreso Laboral (DPL) ta un departamento gubernamental cu a habri su portanan na aña 2011 pa asina brinda nos comunidad e servicio di intermediacion laboral dirigi specificamente riba nos localnan (esnan cu no tin mester di un permiso pa traha na Aruba). DPL tin como meta pa informa, stimula participacion laboral y yuda nos buscador y dunadornan di trabao local pa yega mas serca di otro riba nos mercado laboral. Esaki ta wordo ofreci abase di e servicio cu DPL ta brinda gratis na buscador y dunadornan di trabao local.
Pa locual ta trata buscadornan di trabao DPL ta registra esakinan den su databank y despues ta bay sondea e posibilidadnan laboral (entrevista laboral) dirigi ariba e capasidad y experencianan laboral di e cliente. Pa locual ta trata dunadornan di trabao DPL ta registra nan vacaturanan pa asina haya empleadonan local pa yena nan necesidadnan. DPL tin e departamento di Arbeidsbemiddeling en Reintegratie, mihor conoci como Jobcenter pa buscador y dunadornan di trabao, tambe tin e departamento di Advies Toelating Arbeidsmarkt cual ta e departamento concerni na momento cu un dunador di trabao ta desea di emplea un of mas stranhero (mester pasa un Arbeidsmarkt Toetsing prome conforme Maneho). DPL tin tambe e departamento di Bedrijfscontrole cual ta haci e controlnan necesario na momento cu un dunador di trabao entrega cualkier peticion sea di vacatura of sea di peticion pa stranhero (Aanvraag Advies Toelating) na DPL.
DPL ta resorta bou di e Ministerio di Asuntonan Social y Labor y ta ehecuta e maneho cu ta wordo stipula pa Minister di Labor. E maneho aki ta publico y tur cambio y/of adaptacionnan haci ta wordo publica den medionan local pa asina tur dunador di trabao ta na altura di esakinan. Ta trata aki di maneho dirigi riba e proteccion di nos Mercado laboral pero tambe caminda cu e localnan tin preferencia riba e vacaturanan existente. Meta di e maneho aki ta pa sondea nos Mercado laboral local prome cu por entrega cualkier peticion pa un of mas stranhero por cuminsa of sigui traha na Aruba.
Servicionan di vacatura na DPL
DPL ta brinda e servicio di vacaturemelding na e afdeling Arbeidsbemiddeling en Reintegratie (Jobcenter), caminda cu ta ofrece 2 opcion di vacatura, sea un Open vacature of un vacaturemelding. Relaciona cu esaki nos ta amplia mas;
Openvacature ta wordo utiliza na momento cu e dunador di trabao tin mester di mas personal local (urgente) di cual DPL lo por tin den su database di esnan cu ta buscando trabao y/of DPL por publica esaki riba su lista di vacatura den corant y riba Facebook pa asina haya solicitantenan cu lo mester pasa un screening na DPL prome cu wordo manda pa bay solicita cu un cita na e dunador di trabao;
Vacaturemelding ta mara na un Maneho stipula pa Ministerio di Asuntonan Social y Labor caminda cu dunadornan di trabao cu ta desea di tuma un persona cu mester di permiso pa traha na Aruba (vergunningsplichtig) mester pasa den e procedura stipula conforme e maneho;
E maneho aki ta encera cu prome cu e dunador di trabao bay over na haci un peticion pa un vergunningsplichtig e mester pone su vacatura 3 siman disponibel na Jobcenter pa asina averigua si den e database y/of durante e 3 siman no tin niun persona local apto y dispuesto pa yena e vacatura aki;
Si resulta cu tin personanan local den e database y/of cu presenta durante e 3 siman y cu ta apto y dispuesto pa ehecuta e trabao, nan lo wordo manda pa medio di un cita na e dunador di trabao cu un carta di DPL;
Tur servicio di entrega, yuda yena formulario y controla formulario yena ta totalmente gratis y DPL ta recomenda dunadornan di trabao pa haci esaki nan mes of pasa libremente na un cita pa asina DPL mes yuda haci esakinan;
DPL ta traha cu cita pa entrega vacatura cual ta pone cu e servicio ta bay mas liher y eficiente pa e dunador di trabao;
DPL ta dispone di diferente buscadornan di trabao den tur ramo y nivel laboral;
E servicio di Openvacature no ta mara na niun compromiso of maneho y DPL ta screen tur solicitante prome cu manda esakinan cu un cita pa solicita na e dunador di trabao;
Cu esaki nos a kier a haci nos invitacion na dunadornan di trabao pa asina haci bon uzo di e oportunidad aki caminda cu por evita di inverti sumanan grandi pa publicacionnan den corant mirando cu e servicio aki ta totalmente gratis.
Si acaso bo compania ta desea di haya mas informacion riba e servicio aki nos ta mas cu dispuesto pa brinda esaki, por tuma contacto libremente cu DPL. Tambe nos ta dispuesto pa bishita bo compania y asina haya sa mas di bo necesidadnan na personal cualifica riba tur nivel di educacion/funcion.


text:
Bo no a entrega e declaracion di BBO/BAVP/BAZV di aña 2021 pa KOR?
Si Bo no a entrega bo declaracion di BBO/BAVP/BAZV di aña 2021 pa KOR, ta importante pa haci esaki mas lihe posibel. Mester entrega e declaracion via e portal "BO impuesto" (of BOi). Si Bo no ta registra como usuario di e portal aki, por fabor haci esaki mas lihe posibel.
Ultimo dia pa entrega e declaracion ta 31 di maart 2022.
Como comerciante, Bo por sigui beneficia di KOR. E ora Bo no tin mester di haci declaracion, tampoco mester paga BBO/BAVP/BAZV tur luna. Pero, tene na cuenta cu tin condicionnan. Den caso di KOR, un di e condicionnan ta cu Bo lo mester haci e declaracion anual.
Nos ta haci un apelacion fuerte pa cumpli cu e condicion aki. Haci bon uzo di e ultimo chens aki cu nos ta duna Bo. Si tin pregunta, por yama na telefon 522 7424 of 522 7437 of manda un e-mail na boi@impuesto.aw
Si acaso mientrastanto Bo a entrega e declaracion anual, e ora no tin mester di tuma mas accion.
Click riba e linknan akibou pa mas informacion.
Recordatorio y ultimo chens
Recientemente bo persona como comerciante a ricibi un cobransa adicional (naheffingsaanslag) di BBO/BAVP/BAZV di aña 2021. E motibo di esaki ta cu nos no a ricibi e declaracion anual di BBO/BAVP/BAZV corespondiente, cual mester a wordo entrega dia 17 di januari 2022.
Kleineondernemersregeling (KOR)
Di acuerdo cu e datonan cu nos tin registra di bo empresa, ta asina cu Bo ta bin na remarca pa e asina yama ‘kleineondernemersregeling’ – yama tambe “KOR” - pa aña 2021. Esaki ta nifica cu Bo no tawatin mester di haci declaracion di BBO/BAVP/BAZV tur luna durante aña 2021. Tampoco mester a haci e pago di impuesto corespondiente tur luna. Sinembargo, pa ley Bo tin e deber di entrega e declaracion anual di BBO/BAVP/BAZV di aña 2021, pa asina Inspector por evalua si por mantene e beneficio di KOR den aña 2022.
Ultimo chens
Apesar cu Bo no a entrega e declaracion anual menciona, nos ta recorda Bo y ta duna Bo un ultimo chens pa haci aki. E ultimo dia pa entrega e declaracion ta bira 31 di maart 2022. Nos ta recomenda fuertemente pa cumpli cu e deber aki pa evita consecuencianan indesea.
Kico mester declara?
Mester declara e suma total bruto ricibi di tur e bentanan di bo servicio- y/of productonan den aña 2021. Pues, mester conta e suma ricibi di benta di cada luna y declara e suma total di aña 2021.
Kico mester paga?
Si e suma di benta di aña 2021 no ta surpasa Afl. 84.000, e ora no tin mester di paga BBO/BAVP/BAZV. Si e suma di benta surpasa Afl. 84.000, e ora lo mester paga 6% riba e suma di benta total kitando Afl. 84.000. Pues, ta paga riba e suma diferencia.
Registra como usuario di e portal "BO impuesto"
Entregamento di e declaracion di BBO/BAVP/BAZV ta sosode den forma digital. Pa esaki mester registra prome como usuario di e portal "BO impuesto".
Con ta registra como usuario?
1. Prepara e documentonan rekeri:
- Haci un scan of potret di comprobante di registro na Camara di Comercio
- Haci un scan of potret di ID valido: rijbewijs, cedula of paspoort
2. Haci un cita y upload e documentonan rekeri.
Click aki pa haci un cita(externe link)
E cita ta sosode via telefon. Ta importante pa Bo tin un nomber di usuario cla caba riba dia di e cita.
Click aki pa mas informacion di e "username"
Pa mas informacion por yama 522 7424 of 522 7437 of manda un mail na boi@impuesto.aw
Por tuma contacto cu nos tambe, si ya caba Bo tin un BOi-account, pero no ta logra log in.
Con ta entrega e declaracion?
Unabes cu Bo ta registra como usuario di e portal "BO impuesto", Bo por log in y haci bo declaracion den forma digital.
E siguiente splicacion ta valido en caso cu Bo a ricibi e cobransa adicional di aña 2021.
• Log in den e portal “BO impuesto”
• Selecta e folder “Historie”
• Selecta “Ambtshalve naheffingsaanslag BBO 2021”
• Klik riba e icon di potlood ful na banda drechi
• Klik riba “Bewerken” (of "Edit")
• Yena e datonan y manda esakinan.
Con ta yena e formulario digital di declaracion?
Aki ta sigui un ehempel di con mester yena e formulario di declaracion.
Si e suma di benta di aña 2021 ta Afl. 78.000, ta yena e declaracion asina:
Vrijgestelde omzet 0.00
Belaste omzet BBO/BAVP 78.000 (Por fabor yena e suma cu Bo a calcula di bo bentanan)
Belaste omzet BAZV 78.000 (Por fabor yena e suma cu Bo a calcula di bo bentanan)
Automaticamente e sistema digital lo calcula e suma di impuesto.
Kico mester paga?
Si e suma di benta di aña 2021 no ta surpasa Afl. 84.000, e ora no tin mester di paga BBO/BAVP/BAZV. Si e suma di benta surpasa Afl. 84.000, e ora lo mester paga 6% riba e suma di benta total kitando Afl. 84.000. Pues, ta paga riba e suma diferencia.
Haci pago
Si acaso mester paga algo extra, e ultimo dia pa haci e pago ta 31 di maart 2022. Por haci e pago na nos oficina principal na Camacuri of na un di nos sucursalnan. Alabes ta posibel pa haci pago via banco, sea online of personalmente.
Si no entrega e declaracion
Si no entrega e declaracion anual di aña 2021, e consecuencianan ta como lo siguiente:
- Bo ta perde e status di KOR despues di dia 31 di maart 2022.
Esaki ta nifica cu Bo mester cuminsa haci declaracion y paga BBO/BAVP/BAZV tur luna (mescos cu tur otro comerciante) via e portal “BO impuesto” (of BOi).
- Bo mester entrega e declaracion y paga BBO/BAVP/BAZV pa luna di januari, februari, maart y april di aña 2022. E ultimo dia pa haci esaki ta 16 di mei 2022. Ta haci declaracion y pago di cada luna separa. E declaracionnan aki lo ta accesibel via bo portal di BOi.
- Di awor padilanti, tur luna Bo mester entrega e declaracion y paga BBO/BAVP/BAZV. E ultimo dia pa haci declaracion y pago ta riba dia 15 di cada luna. Por consulta e fechanan final riba e website www.impuesto.aw (busca "Deadlines").
- Si no entrega e declaracion y haci e pago corespondiente na tempo, e ora Bo lo ricibi un cobransa adicional pa cada luna cu no a cumpli. E cobransa aki lo inclui un boet pa incumplimento. Pues, Bo lo bay haya gasto extra innecesariamente.


text:
$ 0,00 O.B Excl.
Fls 0.00
Diana Lebacs
E sustu ku tabata kima den su pechu tabata mes kayente ku e solo ku Caimin tabata para kushi den dje na port’i skol di De Tamarijn. E tabata soda pipita pa pipita. E tabata warda riba e deskonosí…
Caimin tin hamber! Mare su wela tabatin sèn pa kushiná kuminda kayente tur dia…
Nunka e no a kere ku lo el a sinti asina tantu falta di su mayornan. Nan a bai Hulanda pa buska un bida, pero nan no tabatin fin di manda pasashi p’e ku su ruman hòmber. Kon Caimin por yega na plaka?
E ora ei Caimin ta dal den Wòti. Wòti si sa kon.
E ta ofresé Caimin un djòp. Un djòp yen di aventura.
I masha peligroso tambe.
Of ta komprondé Caimin a komprondé Wòti robes?


text:
E final dje kampionato di Karibe di Little League ta bai entre e selekshonnan di Liga Pabou i Liga Pariba. Tur dos tim a gana awe, djabièrnè 19 di yüli 2019, nan wega den semi final i asina tambe konservá nan status di invikto den e kompetensia.
E weganan dje kampionato di Kairbe di beisbòl Little League a tuma lugá na Kòrsou e aña aki. A hunga den e parke di beisbòl Post 6 na Rio Canario i tambe den Frank Curiel Ballpark na Sta Maria. E kompetensia a konta ku asistensia grandi di publiko i e final ta mustra di ta bai hala ainda mas fanatiko.
E selekshon di Liga Pariba awe a superá Aruba ku skor di 4-2. Picher ganadó tabata Jeziel Boekhoudt, miéntras ku Johaimry Balentina a destaká ku su bate. Ela dal 1 hit den 1 turno. Pa Liga Pariba 4 kareda, 9 hit i 2 eror.
Picher Zayger Tromp a karga ku e derota pa e selekshon di Aruba. Djean Macares a terminá komo mihó batiadó ku tambe 1 hit den 1 turno. Pa Aruba 2 kareda, 6 hit i 3 eeror.
Den e wega entre selekshon di Liga Pabou i Cuba, e tim di Kòrsou a gana ku skor di 2-0. Picher Jurdrick Profar a gana e wega. E no a pèrití hit na e batiadónaan di Cuba. Curley Martha tabata mihó batiadó ku 1 hit den 2 turno. Pa Kòrsou 2 kareda, 2 hit i 0 eror.


text:
Habitantenan di area Simeon Antonio por a tuma nota cu un “windvaan”/“windsock” a wordo instala na e T-kruising Chuchistraat, Kas Paloma y Bucutiweg.
Director di DOW, sr. Marlon Croes a duna di conoce durante un conferencia di prensa riba 17 di juni 2021 cu e incinerator na Parkietenbos ta cla pa opera, mirando cu segun sr. Marlon Croes e ta cumpliendo cu locual hues a stipula den veredicto y tambe e condicionnan di e permiso di molester (hindervergunningsvoorwaarden).
Den e permiso di molester (hindervergunning) a copia y inclui e contenido di veredicto como condicion cu gobierno mester atene na dje ora di opera e incinerator. Pues e veredicto a bira componente integral di e permiso di molester (hindervergunning), segun un comunicado di habitantenan di e area Simeon Antonio.
Contenido di e veredicto di 21 augustus 2020 K.G. nr. AUA202000307 ta inclui e.o.:
5.4 verbiedt het Land om na verkrijging van voormelde hindervergunning de incinerator al dan niet testmatig in werking/bedrijf te stellen indien ter plaatse niet een voor een ieder vanaf de Bucutiweg ter plaatse zichtbare goed werkende windvaan in de buurt van de uitlaat van de incinerator in de vrije wind is geplaatst en aanwezig is;
5.5 verbiedt het Land verder om na verkrijging van voormelde hindervergunning de incinerator al dan niet testmatig in werking/bedrijf te stellen indien ter plaatse niet een voor een ieder vanaf de Bucutiweg ter plaatse zichtbare rode vlag uithangt als teken van het in al dan niet testmatig in werking/bedrijf zijn van de incinerator;
Hues a duna 4 condicion cumulativo en conexion cu e “windvaan”:
- E mester ta claramente visibel pa tur hende desde Bucutiweg y
- E mester ta funciona bon y
- E mester ta den biento/aire liber y
- E mester ta den cercania di e exhaust di e incinerator.
Por a tuma nota con recientemente personal di Caribbean Trucking Company (CTC) tabata “struggle” cu e instalacion di e “windvaan” memey di algun matanan di mondi y mangrove na e crusada menciona, segun e comunicado.
E realidad ta mustra:
- Un “windvaan” cu no ta claramente visibel desde Bucutiweg
- Un “windvaan” cu no a wordo instala profesionalmente, sin tene cuenta cu normanan vigente pa instala windvaan, manera calibracion;
- Un “windvaan” ubica memey di mata di mondi y mangrove unda tin poco circulacion di biento/aire;
- Un “windvaan” na un crusada no den cercania di e exhaust di e incinerator
A base di punto 4.8.4. di e veredicto por conclui cu e sitio di e “windvaan” y e incinerator ta mara na otro (condicion cumulativo). Pues no por ubica nan leu di otro.
4.8.4 Hierbij wordt nog overwogen dat het Gerecht zal bepalen dat iedere deurwaarder met dit vonnis in de hand vrijelijk toegang heeft tot de plaats waar de incinerator (en de windvaan) zich bevindt ter controle of die machine bij niet duidelijk aflandige wind en/of bij afwezigheid van bedoelde windvaan en/of bij afwezigheid van bedoelde rode vlag evenwel in werking is gesteld (en er dwangsommen worden verbeurd door het Land).
Dwangsom y tambe un boet di KPA door di incumplimiento
Si gobierno no cumpli cu e veredicto via deurwaarder por pone un multa/sancion di pago (dwangsom) cu lo bay pa Stichting Rode Kruis. Sinembargo, considerando cu e veredicto ta forma parti integral di e condicionnan di e hindervergunning, un violacion di condicion lo nifica tambe cu KPA por duna un multa penal (boet) of castigo penal (encarcelacion). KPA ta encarga cu e control, supervision y cumplimento di e hinderverordening. Articulo 16 di e Hinderverordening Aruba (AB 1988 no. GT 27) ta stipula un boet di maximo 1.000 florin of un castigo di encarcelacion di maximo un luna si no cumpli cu e condicionnan den e hindervergunning.
Segun e comunicado, e conclusion ta mas cu claro: atrobe gobierno no ta wanta su mes na veredicto.
Tur cos ta mustra cu gobierno ta sigui chercha di hues y tambe di e ciudadanonan cu te dia di awe no a haya contesta cu motivacion riba nan obhecion cu a ser entrega prome cu a duna e permiso en cuestion.
E falta di respet pa un veredicto, leynan y e ser humano ta mustra cu nos estado di derecho ta den peliger.


text:
Hospitalnan CMC na Kòrsou i HOH na Aruba ta anunsiá ku preshon inmenso riba personal debí na oumento drástiko den hospitalisashon ku Covid-19.
PUNDA- Situashon di Covid-19 entre e islanan CAS den Reino, Aruba, Kòrsou i Sint Maarten, ta kousando preokupashon inmenso. Esaki debí na e oumento drástiko di hospitalisashon na e islanan, ku konsekuensia ku no tin sufisiente lugá ni personal pa akapará mas hospitalisashon
Durante e último dianan Horacio Oduber Hospital (HOH) na Aruba a raportá un total di 40 pashènt nobo interná pa motibu di infekshon ku Covid-19. E oumento drástiko den hospitalisashon a pone ku outoridatnan na Aruba a anunisá ku nan a yega e kapasidat máksimo ku e hospital por akapará na kuido di Covid-19.
Aktualmente direktiva di HOH ta den negosashon ku algun agensia internashonal pa logra aloká algun personal temporal pa yuda den hospital. Skarsedat di personal ta e problema mas grandi, mirando ku aun tin kama i ekipo disponibel. Yudansa di hermana islanan tampoko no ta algu ku ta mustra posibel, mirando ku funshonarionan di CMC a anunsiá ku ya sala di kuido intensivo ta yen. Ademas, a konfigurá e sala di rekuperashon den un “ICU” adishonal.
Komparashon di e situashon aktual ku e brote anterior den komienso di aña no ta unu korekto, mirando ku e kantidat di personal ku tabata disponibel komienso di aña no tei mas awor. Pues ku alrededor di 38 persona hospitalisá di kual mas ku 10 ta den kuido intensive, ya e preshon ta haltu riba personal kual tin konsekuensia drástiko pa kuido médiko lokal. Promé Minister Gilmar “Pik” Pisas a duna di konosé ku outoridatnan di CMC a informá Gobièrnu ku nan mester di por lo ménos kuarenta (40) zùster i ocho (8) spesialista médiko adishonal pa por funshoná i garantisá kuido optimal.


text:
Departamento di Enseñansa Aruba (DEA) ta informa cu su seccion encarga cu Arubalening lo ta cera pa publico di dialuna 12 di september te cu diabierna 16 di
september proximo.
Esaki pa di e forma aki e seccion por logra procesa y finalisa pagonan pendiente y
tambe otro trabounan en conexion cu e studiantenan cu ta sigui nan estudio sea aki na Aruba of den exterior.
Dialuna dia 19 di september 2022 e seccion encarga cu Arubalening lo brinda servicio na publico na e orarionan di custumber.
Departamento di Enseñansa Aruba ta pidi disculpa pa cualkier inconveniencia cu esaki por ocasiona y ta gradici pa e comprension.
Pa mas informacion por acudi na website y busca Arubalening den e alfabet
menu. Tambe por sigui Departamento di Enseñansa Aruba riba Facebook y/of
Instagram page @EducationAruba pa keda na altura di tur informacion.


text: Enseñansa pa Empleo (EPE) a wordo funda na aña 1988. Despues cu Lago a cera su portanan na 1985, hopi hende a perde trabou y e gobierno di Aruba e tempo ey a busca un alternativa pa Aruba su economia na unda e industria di hotelero y turismo a forma y a crea oportunidad pa trabou. Gobierno a bin cu e proyecto pa ‘her- en bijscholing’ di e hendenan cu no tabatin trabou, haya curso pa un ofishi nobo, entre otro den custruccion y hotelero. Asina Enseñansa pa Empleo a nace y a bira e centro di enseñansa desde e tempo ey cu ta ofrece curso cu por uza den e mercado laboral. Awendia Enseñansa pa Empleo ta ofrece un variedad di curso riba diferente nivel pa crea oportunidad pa nos comunidad haya mas conocimento pa por yuda mantene nos economia.


text:
Diamars atardi nos a reuni cu e consul di Merca, sr. Christian Olsen. E ta na Aruba pa diferente reunion y entre otro a reuni cu RDA. Manera ta conoci atraves di e proceso di “advocacy” Gobierno di Merca a screen e companianan Mericano cu a firma e Letter of Intent. E sosten di Gobierno Mericano tey y ta spera cu pronto e negosacionnan ta termina.
CONSUL MERICANO CHRISTIAN OLSENTa importante pa señala cu sr. Christian Olsen a garantisa nos cu e companianan Mericano tin e capital necesario, pasobra Gobierno di Merca mes a screen nan. E proceso aki yama “Proces of advocacy” y ta encera tambe screening (vetting). Y esaki ta e motibo cu e consul Mericano sr. Christian Olsen a garantisa cu e companianan aki tin e capital pa por ehecuta e dos proyectonan aki.
INVERSIONQuanten LLC lo inverti 3.5 biyon dollar den un transcurso di 3 aña. E proyecionnan ta mustra cu lo crea un total di 2100 cupo di trabou y e impacto economico riba nos GDP na 2021 lo ta 9.3%, na 2022 20% y 2023 10.8%.
Rocco Tjon: Un reunion fructifero cu consul Mericano, sr. Christian Olsen
Diamars atardi nos a reuni cu e consul di Merca, sr. Christian Olsen. E ta na Aruba pa diferente reunion y entre otro a reuni cu RDA. Manera ta conoci atraves di e proceso di “advocacy” Gobierno di Merca a screen e companianan Mericano cu a firma e Letter of Intent. E sosten di Gobierno Mericano tey y ta spera cu pronto e negosacionnan ta termina.


text:
Tur hende tabata spera e fecha 6 di mei 2022, cu hopi ansha. Tur hende kier sa ta kico a pasa riba 23 di december 2010, momento cu Castro a ricibi dos bala di cual un a causa su morto. E sorpresa tabata cu riba e dia ey pa 3.30 pm, ora cu tur hende cu a sigui e caso a sali pafo, no por a duna un contesta concreto riba tur pregunta pero principalmente riba e pregunta: Pakico?
Ministerio Publico a trece un acusacion cu ta bisa: Intencionalmente y premedita a kita bida di e victima. Den e caso aki mes fiscal a expresa cu ta bon pa famia haya “closure”? sinembargo no por duna nan un contesta riba e pregunta di “pakico a mata Poentje Castro” pa motibo cu e acusado no kier bini dilanti y splica esaki.
Tin un solo acusado, e yama Anderson Rasmijn. El a admiti cu e tabata na e sitio o sea den bisindario. Pero e ta nenga cu el a mata Poentje. Ministerio Publico a bisa e tabata actua straño pasobra el a para su auto leu y despues a bolbe na careda cu man scondi bou di su T-shirt. Kico e tabatin bou T-shirt? Fiscal no por a bisa kico esaki tabata pasobra nan no sa ni a mir’e; ni ningun otro hende a mir’e cu e arma den su man. Pa e relato completo lesa bo edicion di TREMPAN


text:
Mehorashon supstansial pa abitantenan di Boneiru, Sint Eustatius i Saba
Abitantenan di Boneiru, Sint Eustatius i Saba mester tin un bida mas mihó. E gastunan básiko manera hür, kuminda i ko’i bebe ta haltu pa hopi hende kompará ku nan entrada. Ta pa e motibu aki Gabinete Hulandes ta tuma medidanan konkreto pa redusí pobresa i pa mehorá empleo. E medidanan aki ta forma parti di un pakete mas amplio di inisiativanan pa realisá esfuersonan serio pa oumentá invershonnan na e islanan. Esaki Sekretarionan di Estado Tamara van Ark di Asuntunan Sosial i di Labor i Raymond Knops di Asuntunan Interior i Relashonnan den Reino a informá Eerste i Tweede Kamer.
Gabinete Hulandes a laga investigá e asina yamá ijkpunt (punto di referensia) pa e siguridat di eksistensia na e islanan. Partikularmente pa hendenan ku un entrada abou ta difísil pa yega fin di luna ku nan entrada. E konklushonnan di e investigashon ariba menshoná ta pidi pa akshon. “Dor di subi e entrada di e personanan ku no tin trabou òf ku ya ta ku penshun na Boneiru, Sint Eustatius i Saba nos ke kontribuí na yuda pa nan por hasi nan kompra diario i paga nan hür” Sekretario di Estado Van Ark ta splika, “tambe mi ta haña importante pa hendenan haña oportunidat pa haña un trabou. I ku esunnan ku sali for di ònderstant i haña un trabou por nota un adelanto real di entrada.’
Gabinete Hulandes ta tuma medidanan ku ta kuadra dentro di e konteksto spesífiko di Hulanda Karibense. “A base di e akuerdo di gobernashon di Gabinete Hulandes kompleto nos ta tuma pasonan importante ku mester mehorá bida di hopi hende na e 3 islanan” Knops ta enfatisá. “Ku e pakete aki di medida Gabinete ta dal un paso importante dilanti; esaki ta pone tambe ku mandatarionan di e islanan tambe mester hasi èkstra esfuerso.”
Ku e diferente medidanan Gabinete Hulandes ta sòru pa e gruponan mas vulnerabel manera penshonadonan ku ta nan so, personanan ku ta kompletamente i permanentemente inkapasitá pa traha i mayornan (soltero/a) ku yu por bai dilanti na entrada. Tambe tin medidanan pa baha kosto di bida i pa mehorá e potensial ekonómiko.
Medidanan
Pa subi entrada
- Ònderstant pa personanan ku ta biba independiente ta subi entrante promé di yanüari 2019.
- Kompensashon pa yu ta subi ku 50 porshento.
- Gabinete tin komo ophetivo pa introdusí un kompensashon adishonal pa personanan ku ta biba nan so i ta risibí AOV.
- Tambe Gabinete ke subi e suma ku personanan ku ta kompletamente i permanentemente inkapasitá pa traha ta risibí.
- Na e mes momentu entrante 2019 mas hende ta bini na remarke pa haña asistensia partikular dor ku e nivel di entrada ta subi na 120 porshento di e suèldu mínimo stipulá pa lei.
- Riba e asina yamá Prinsjesdag (den luna di sèptèmber) lo wak si por baha e gastunan di dunadó di trabou pa asina suèldu mínimo por subi i ku esaki tambe e kompensashonnan manera ònderstant.
Pa baha gastunan
- E Gabinete ta duna un impulso na bibienda sosial na e islanan dor di introdukshon di un forma di supsidio di hür.
- Tambe Gabinete ta ofresé un supsidio pa garantisá akseso na suministro di awa di bebe i tambe lo revisá lei i reglanan di telekomunikashon pa redusí gastunan.
- Ademas lo bai hasi esfuersonan pa proyektonan pa produsí fruta i berdura lokal keda realisá.
Pa mehorá akseso na trabou
- Tambe Gabinete Hulandes ta bai yuda pa mehorá kalidat i akseso na krèsh pa yu.
- Gabinete lo bai hasi esfuersonan pa stimulá pa hendenan kuminsá nan propio empresa ku kréditonan mikro i pa sostené Kámara di Komersio.
- Finalmente ta hopi importante pa hendenan ku pèrdè trabou haña un otro trabou rápido pa asina nan por tin un mihó entrada. Gabinete ku yudansa di e munisipio Leiden a kuminsá traha riba esaki kaba, pero mester traha mas duru riba dje.
Gabinete Hulandes a tuma e investigashon realisá hopi serio i ta traha riba un kooperashon konstruktivo ku Entidatnan Públiko pa asina e situashon ekonómiko pa hopi hende por drecha. Na 2020 lo midi e impakto di e medidanan ku a tuma pa asina disidí si mester bini ku medidanan adishonal.


text:
Diamars, dia 6 di augustus, LabHOH a haci un bunita gesto di un tremendo donacion pa muchanan di Nos Fortalesa Montessori Children’s House. Un donacion di gran balor mirando cu educacion ta parti esencial di LabHOH su vision pa futuro y claro aporta na inspira y desaroyo di nos muchanan. E donacion tabata den forma di dos microscop cu ta aporta na descubrimentonan di mucha durante nan educacion cientifico.
Cyrielle Laclé-Diaz, teamleider di pathologie di LabHOH, a conta cu a haya peticion di parti di Nos Fortalesa Montessori Children’s House pa material cientifico y no a duda pa aporta. Despues di un chekeo interno kico tin disponibel a dicidi cu por yuda cu’n donacion di dos microscop cu ya no ta den uzo mas cerca nan. Sinembargo nan ta den bon estado y sigur ta funciona pa loke ta e parti educacional pa muchanan.
Cyrielle ta splica cu esaki tambe ta e mes manera cu nan tambe a siña, cual ta cuminsa cu curiosidad pa mira con un elemento ta mustra bao di un microscop, pasobra e ta habri full un otro pensamento. Aki ta haci e muchanan mas y mas curioso y entusiasma di kico ta pasa bou di un microscop, con cierto cos ta traha y pa tin e conocemento di un cel, cual ta algo hopi fascinante. E ta hopi bon idea pa lanta e interes pa ciencia y cuminsa for di chikito caba pa asina sigura cu den futuro tambe lo tin suficiente personanan trahando como laborant y analista, Laclé-Diaz a menciona. Nos futuro coleganan.
Señora Jesselyne Winklaar, lower elementary teacher, a splica cu pa nan e tabata un proceso agradabel pa comunica cu LabHOH y cu algun di e muchanan tabata ansioso pa e dia aki yega pa mira e microscopnan. E momento di donacion a bay super, yena di alegria y agradecido cu a ricibi un donacion asina bunita cu pa nan ta hopi util y educacional.
Nan ta hopi contento cu e dos microscop cu ta haci hopi practico e lesnan di botanica y otro temanan di ciencia cu nan ta haci na scol. E muchanan cu por haci uzo di esaki ta varia entre 6 aña pa 13 aña. Tur e muchanan sigur lo bay haci un super bon uzo di e donacion aki. E ta sigui splica cu tur dia nan tin un ‘circle meeting’ unda awo nan lo bay splica e muchanan riba e donacion cu a haya di hospital y kico tur por haci cu esaki.
LabHOH y Hospital completo ta contento di por contribui di e manera aki na enseñansa di Aruba y crea inspiracion pa e carera di nos muchanan y futuro coleganan.


text:
KRALENDIJK – Segun miembro di Konseho Insular pa Partido Demokrat, señora Rolanda Hellburg-Makaai, e presupuesto di 2021 presentá pa Kolegio Ehekutivo ta hopi mediokre i ta reflehá e falta di interes pa ku nos pueblo.
Despues di a sinta kasi dos dia largu pa atendé e presupuesto di 2021 mi a konstatá ku den e diferente áreanan, entre otro deporte, nos kareteranan, kombatimentu di pobresa, atenshon pa nos grandinan i bibienda nos por mira ku tiki atenshon a keda duná na esakinan di parti di nos gobièrnu.
Deporte en general ta kompletamente deskuidá. Nos kanchanan di deporte mayoria ta den un kondishon deplorabel nunka bisto aki na Boneiru i nos no ta mira ku lo bin un mehoransa tampoko, paso esaki no ta reflehá den e presupuesto di 2021.
Meskos ku tur hende ami tambe ta mira i sa ku nos kareteranan ta den un situashon super deplorabel. Tur kamindanan tantu di asfalt, betòn i di tera ta den un kondishon pésimo. Diputado Tjin Asjoe ku a kore pa su responsabilidat a primintí for di dia ku ela sinta komo diputado ku asfalt ta bai kore AWOR SI na Boneiru, ku deporte ta bai konosé su mihó tempunan i asina mi por sigui menshoná yen primintimentu sin base, puru puru “luchtkasteel”. A krea perspektivanan falsu den e pueblo ku engaño. Te ku awe loke nos por mira ta nada mas ku mas buraku riba nos kareteranan, i pa deporte i e otro áreanan niun dollar èkstra kontrario a kita pa pone pa paga kompinchinan fabor polítiko. Nos no ta mira den e presupuesto di 2021 ku e gobièrnu aki di UPB/MPB ta hasi ahustenan pisá pa drecha nos kareteranan, kaminda nos mes lo por hasié tiki tiki pero sigur, pero NO ta warda riba Hulanda manera ta e kustumber di e gobièrnu aki. Di e otro áreanan no papia mes, ku pa traha un simpel slipway no tin presupuesto.
Pa loke ta kombatimentu di pobresa nos mester bisa ku akinan tambe ningun ahuste a keda hasí di forma signifikativo pa kombatí pobresa na Boneiru. Ku despues di Covid-19 e sifranan a subi sigur.
Mientrastantu riba e presupuesto ta destiná sèn pa karnaval siendo ku gobièrnu mes a bisa ku pa motibu di Covid-19 lo no ta bai tin karnaval pa aña 2021.
Pa loke ta bibienda pa un kantidat grandi di siudadano ku ta den nesesidat di un dak riba nan kabes, nos mester bisa ku nada no a keda hasí pa bini ku plannan di parselashon nobo pa duna e siudadano un pida tereno pa e traha su mes kas pa e tin un dak riba su kabes. Un desaster total e presupuesto pa aña 2021 ku e gobièrnu aki di UPB/MPB a presentá na Konseho Insular, di e forma aki ta imposibel pa goberná e isla di Boneiru di un manera digno manera su habitantenan meresé.
Un desaster total e presupuesto pa aña 2021 ku e gobièrnu aki di UPB/MPB a presentá na Konseho Insular, di e forma aki ta imposibel pa goberná e isla di Boneiru di un manera digno manera su habitantenan meresé.
Tanten no tin sèn pa nesesidatnan di Pueblo, ta fiesta ku $400 mil pa fantasma di Masterplan,
$400 mil pa ‘kordinadó di karetera’, $400 mil pa kompania kompinchi pa ‘drecha finansa’! ESAKINAN TA E KOSNAN NOBO?
Finalmente señora Rolanda Hellburg-Makaai a bisa ku e gobièrnu aki a demonstrá un biaha mas pa medio di e presupuesto 2021 ku a keda presentá den Konseho Insular ku nan no ta kapas pa goberná nos dushi isla di Boneiru.


text:
Desde ayera traāi merdia por a wak basta conmocion den comunidad di Aruba pa un caso cu ta mustra di ta un asesinato cu a tuma luga na De Vuyst. Ta trata di un mucha muhe di 19 aƱa di edad di inicial S.S.. Comentarionan tanto riba Facebook como tambe na e sitio ta cu no ta comprende kico por a pasa ya cu e persona aki ta un hoben ehemplar cu ta practica deporte, ta un studiante y ta mama di un yiu hunto cu su pareha.
Caso
Diabierna merdia ruman ta yega cas na De Vuyst y ta haya su ruman muhe den baƱo, pero e no ta reacciona. E tabatin saco na cabes y man cu pia mara cu waya. E ruman a sali na careda bay na cas di famia pa pidi yudansa.
Ora cu famia ta yega e cas, nan ta constata e situacion y ta bati alarma na polis. Patruyanan ta yega di biaha y a cera e area. Recherche hunto cu departamento forensico di cuerpo policial a presenta pa inicia investigacion. A cera e area pa ningun hende yega cerca.
Pa mas o menos 2or di atardi, dokter Giel ta constata morto di e hoben naci dia 10 di september 1988. Fiscal Erades a duna ordo pa confisca e curpa.
BisiƱanan ta lanta contra chauffeur
Pa mas atardi na e mesun un sitio a drenta melding cu lo tin un problema grandi y e prome informacion tabata bisa cu bisiƱanan a lanta contra polis. A bin resulta despues cu mientras ainda autoridad tabata na e sitio ta atende e caso, ta yega un pickup dobbel cabina di cual e habitantenan y famia a bay di biaha den su direccion.
A inicia un problema grandi pa cual a manda diferente patruya pa atende cu e situacion. No ta conoci pa ki motibo e habitantenan lo a ataca e persona aki, di cual nomber ta circula ta wordo conoci manera un tal Kayman.Ā E persona e momento ey a bira di interes pa autoridad, aparentemente pa loke e habitantenan na e sitio tabata papia contra di e persona. Polis a bay cune for di e sitio cu urgencia pa asina e wordo interoga. Tambe a tuma e pickup den beslag pa investigacion.
Periodista Juan Werleman cu tambe tabata na e sitio na momento cu esaki a tuma luga a conta locual cu e mes a experencia. āNa e sitio mi a mira con un grupo di mas o menos 20 homber y muhe a acerca e pickup y algun hende tabata purba di saca e dos ocupantenan cu menos bon intencionā.
Sr. Werleman ta sigui splica cu e por a mira con algun hende tabata purba aleha esunnanĀ emocional for di e chauffeur. Segun e periodista, polisnan a interveni pa evita algo pio Ā y a aleha esunnan presente un poco mas leu di e sitio. āMi ta enfatisa cu niun hende a intenta den ningun forma algun pa agredi ningun miembro di KPAā, el a bisa.
Di tres asesinato pa aƱa 2017
Di locual e noticia aki ta indica di ta, ta parce cu esaki lo ta e di tres caso di asesinato pa e aƱa aki. Alto comisario a bisa cu e investigacion ta andando actualmente y cu tin cierto indicacion caba ken e persona responsabel por ta. El a bisa cu na cualkier momento por pone man riba e sospechoso aki. Alabes e ta pidi si cual kier persona por tin informacion pa yama tiplijn 11147Ā y nan ta garantisa cu bo ta keda anonimo.
Bon dia Aruba a tuma contacto cu Ministerio Publico pero ta pendiente ainda di un reaccion. E noticia aki ta keto bay den desaroyo y nos redaccion lo trece mas informacion di esaki ora e ta disponibel.
Ā
Investigacionnan lo mester determina kendenan ta responsabel pa e mucha muhe su morto.


text:
Nunca mi a siña un caminda con pa papia riba e cosnan di mi alma. Pensando y buscando mi a scirbi nan pa mi mes. No semper tabata facil pa confia nan riba papel. Bo ta confronta bo mes y bo dolor y preguntanan di bida. Pero mi ta contento cu mi a hasi’e. Mi a cana ta observando bida y hende, habriendo un mundo na refleho riba mi mes. Observando otro, mi ta evaluando mi mes, e otro semper ta mi spiel. ‘Ken ami ta?’, ‘con mi kier ta?, ‘con mi no kier ta?’. ‘Purba pa no ‘husga’. Ami no conoce e mundo cu tin sconde tras di un otro hende. Cada hende ta un mundo cu a hasi’e ken e ta. Su pakete y experencia pa pasa den den e mundo, con pa siña su lesnan di bida.
Di un forma of otro, nos tur ta cana, buscando amor, buscando felicidad. Algo hopi personal, nos propio pensamento kico e ta ensera. Tin hende ta asocia amor cu dolor y no ta pensa cu felicidad total ‘bliss’ por existi. Bo ta corda e dicho ‘amor sin dolor, no ta amor’?
Pesey buscando amor y felicidad hopi bes ta ensera tambe ‘buscando dolor’?. Casi por bisa cu nos ta condiciona pa pensa cu ‘bida ta un sufrimento’. Y ‘bida ta un baño di lagrima’ tambe ta un bon. Con hopi palabra por gaña nos…. y con hopi nos a kere! Pensamento y dichonan ta penetra nos pensamento y ta crea nos realidad! Nos ta crese, siñando pa no confia hende. Pensando cu tin un diferencia hopi grandi entre homber y muhe. E homber semper mester conquista y e muhe ta pasivo.
Asina dificilmente un relacion por ta segun e principionan di ‘berdad, amor y pordon’. Nos ta gaña pa tene e otro contento. Nos no tin amistad mas cu personanan di e sexo opuesto, pasobra awor nos ta ‘pertenece’ na ‘un’ hende so. Y nos ta crea nos prison pa nos mes y nos pareha. Adiccion na otro. Nos no por biba sin e otro. No pasobra esaki ta e realidad, sino e unico forma pa mantene un relacion den hopi caso. Nos kier casa cu nos dobbel, nos alma gemela, nos clone. Y nos sa cu esaki no ta existi. Nos ta biba cu e ‘realidad’ aki, pasobra nos no a siña cu por otro.
Ningun hende a siña nos riba e ‘arte di relacion’. Cu pa stima un otro, nos mester siña pa stima nos mes prome. No segun e modelo di kico of ken ta ‘perfecto’. Cada un di nos ta perfecto manera nos ta. Ora nos acepta y stima nos mes manera nos ta, nos ta na caminda pa logra tur loke nos kier. Si mi kier un curpa mas flaco, mi por cuminsa pa stima mi curpa cu ta un tiki mucho gordo. Awor mi por trese cambio. Mi ta acepta bisa mi curpa cu tur dia e ta bira un tiki mas flaco y mi ta sigi stim’e. Si mi odia mi curpa y rechas’e, con mi kier cambi’e? Podise ‘ami’ por cuminsa pensa serio riba ‘kico’ ta hasi ami felis di berdad. Ora ami pensa ‘cu mi alma’ riba esaki mi ta pensa cu ta hasi mi felis pa hasi cada cos cu amor y dedicacion.
Felicidad y Amor ta ancra den cosnan cu ta alimenta mi alma. Lo no ta bon pa cada hende hasi su mes e pregunta aki y biba segun e contesta? Ki felis e mundo aki lo ta… Bo no ta kere? Mi ta desea bo un dia cu hopi amor…


text:
Diaranson por a tuma nota cu Ministerio Publico a detene ex minister y actual candidato pa partido AVP señor Benny Sevinger. Esaki relaciona cu e caso Avestrus, despues di a detene varios persona sospecha di ta su complice den caso di corupcion, labamento di placa y falsificacion di documento. Esakinan ta acusacionnan grave contra un politico y ex minister. Prome Minister Evelyn Wever-Croes riba esaki a declara:
“Locual cu mi ta lamenta ta cu den su desesperacion e ta acusa ami di a bende un tereno pa 17 miyon dollar. E acusacion aki ta totalmente falso. Ami nunca tabata tin otro propiedad cu esun cu mi ta biba aden y nunca mi a bende ningun otro propiedad y sigur no pa un suma di placa asina. Ademas, Benny Sievinger a wordo deteni pa corupcion y si su unico defensa ta pa acusa un otro hende, ta hopi tristo mes”, Prome Minister a enfatisa.
Por a tuma nota cu Partido AVP tin algun dia caba ta lansa mentiranan den direccion di nos Prome Minister. Siman pasa tabata e candidato di AVP Selene Kock cu a gaña cu Prome Minister a yama Hulanda p’e, siendo cu nunca Prome Minister a haci tal yamada. Despues candidato di AVP Gerlien Croes a gaña cu Hulanda no a exigi cortamento di 5 miyon florin tur luna den cuido di salud siendo cu tur documento ta prueba esey. Despues tambe, e matutino Awe Mainta liga na AVP a gaña cu Prome Minister no kier a ricibi señor Pisas siendo cu señor Pisas nunca a pidi un cita cu Prome Minister.
Hasta Mike Eman a acusa cu ta Prome Minister a manda polis para su actividad cu a sali for di man siendo cu e sa cu ta e mes a viola tur regla y cu Cuerpo Policial ta actua independiente. Y awor ta Benny Sevinger ta sali gaña cu Prome Minister a bende un propiedad pa 17 miyon dollar.
“Ademas, si di berdad e tin un prueba contra mi, puntra bo mes dicon nunca e mes no a entrega prueba. Bo sa dicon? Pasobra Sevinger sa cu e ta gaña. Esaki ta simplemente un mentira mas. Ban wak ta cu cua mentira nan ta bin cu n’e mayan”, Prome Minister a bisa.
Prome Minister a pidi su abogado pa entrega keho penal contra di Benny Sevinger pa “smaad en laster” pasobra e no ta acepta e acusacion aki.


text:
Joshuar Gomez a publica su buki ‘Amen cu sanger’ na 2020 via Red Soil publishing. Joshuar a bishita biblioteca pa haci entrega di 5 ehemplar extra di su buki pa circula bou miembronan di biblioteca. E buki ‘Amen cu sanger‘ a keda entrega na sra. Astrid Britten, directora di Biblioteca Nacional Aruba.
Den produccion di su buki Joshuar Gomez a team-up cu Zulaika Fernandes Perna Silva, Mila Zambrano, Karin Tordecilla y Luis Anibal Villegas.
‘Amen cu sanger’ ta e storia di Alex, su experencianan, emocionnan y e manera con e ta wak e cosnan cu ta sosode, for di su perspectiva como un hoben homosexual na Aruba. Alex ta un hoben cu ta lanta den un cas caminda tin abuso emocional ta tuma lugar, un hoben cu no por depende riba su mayornan. Lesadornan por sigui e desaroyo personal di Alex. Den un entrevista cu matutino Bon Dia Gomez ta comenta cu “… Mi ta kere cu ta ora pa e experencianan LGBT wordo conta for di perspectivanan crioyo. Storianan di nos mesun hendenan, conta den nos propio lenga Papiamento…” Cada capitulo ta introduci personahenan cu e lesador Arubiano por facilmente reconoce of identifica su mes cu ne. Gomez ta conta e storia di Alex den un estilo fuerte y directo cu ta gara e lesador mesora.
E autor ta cu vakantie na Aruba y ta haci uso di e oportunidad pa presenta su obra. Actualmente e ta biba na Den Haag, Hulanda caminda e ta studia ‘Media, Kunst en Architectuur na universidad. E buki ta na benta na librerianan local. Por lesa e buki na biblioteca y miembronan por fia e buki.


text:
Caminata Diasabra riba Caribbean Wellness Day
Biba saludabel yega na edad avansa saludabel
Caribbean Wellness Day ta un evento anual cu den region di Caribe ta wordo celebra riba e di dos diasabra den september, esta 12 di september. Lema di e aña aki ta “Healthy lifestyles, healthy ageing”, kiermen cu Biba Saludabel pa yega un edad avansa saludabel.
Aruba tambe ta celebra Caribbean Wellness Day y siman anto ta inicia e siman cu’n caminata. Plataforma Promocion di Salud ta organisando e caminata estilo “Fun Walk” pa recorda tur hende cu edad avansa ta pa nos tur y cu nos tur kier yeg’e na nos edad di pensioen cu bon salud tambe. E Plataforma Promocion di Salud tin representacion di Departamento di Salud Publico DESPA, IBiSA, SVb, AZV, Wit Gele Kruis, dr. Horacio Oduber Hospitaal y IMSAN. Meta di e plataforma ta pa uni forsa pa canalisa informacion di salud pa pueblo di Aruba. Alabes Plataforma Promocion di Salud ta sigui conscientisa riba importancia di cuida nos propio salud y tambe pa promove un miho calidad di bida sin importa e estado di salud cu bo por ta aworaki. Banda di alimentacion sano, actividad fisico tambe ta un di e factornan beneficioso pa hende su salud. Asina aki por preveni na yega edad avansa cu 1 of mas malesa cronico. Esakinan por ta entre otro obesidad, malesa di curason, diabetes, pero tambe cancer, stroke of otro
Plataforma Promocion di Salud ta invita tur cu ta desea di cana pa nan salud, pero cu tambe kier ta e bon ehempel pa nan yiunan pa bin cana hunto como famia dia 12 di september. Ta cuminsa cana 5.30 pm saliendo for di parkinglot di AZV na Rumbastraat y ta termina dilanti SVb na Eagle. Participacion ta gratis y lo tin algo pa refresca garganta na final di e caminata. Biba saludabel yega na edad avansa saludabel un compromiso cu nos mes.


text:
Durante fin di siman, Aruba Bank a haci un donacion na diferente cas pa nos grandinan aki na Aruba. Cinco (5) cas pa nos grandinan a ricibi un set di bingo cu cien (100) carchi di wega y un variacion di basket yena cu premio for di Aruba Bank. Cu e donacion aki, e banco ta yuda e institucionnan pa entretene nos grandinan, cu ta den isolacion y no por ricibi bishita di amistadnan of famia, door di e situacion di COVID-19.
Aruba Bank a haci algo extra pa asina nos grandinan sinti nan menos nan so y por tin algo adicional pa entretene nan mes. E representantenan di e banco a haci entrega di e set di bingonan y e regalonan na Centro di Cuido na San Nicolas, San Pedro-Paviljoen, Huize Maristella, Fundashon Hospice Atardi y Stichting Thuiszorg Aruba. Aruba Bank ta gradici tur voluntario pa nan tremendo trabou cu di un manera of otro ta duna un man pa yuda cuida nos grandinan.


text:
Drentando e comienso di aña escolar 2022 – 2023, Prome Minster Evelyn Wever – Croes ta desea tur docente exito den e aña escolar nobo. Alabes ta desea tur aluumno y studiante tur cos bon y exito e aña escolar aki.
‘Indudablemente lo tin reto, pero laga nos keda enfoca riba e meta cual ta pa tin un aña escolar exitoso. Cu mas alumno y studiante ta pasa nan aña, ta gradua y asina prepara nan mes pa nan futuro.’
Por ultimo, Prome Minister ta manda palabra di agradecimento tambe na tur e maestronan y docentenan cu a traha hopi duro e ultimo dianan aki pa prepara nan klasnan y scolnan. Alabes ta desea mayornan hopi pasenshi durante e aña escolar y cu nos alumnonan y studiantenan mustra nos mas motibo pa ta orguyoso di nan. ‘Hopi exito, keda positivo y indudablemente bo lo tin un aña escolar sumamente exitoso.’


text:
DEN HAAG - "Nos ta biba den un mundo di contradiccion y inseguridad. Asina Rey Willem Alexander a cuminsa su discurso na occasion di apertura di aña parlamentario na Hulanda. E Rey a tene e discurso pa prome biaha na e localidadd aki, cerca di e Binnenhof. E la haci mencion entre otro tambe di e problema di e poder di compra, criminalidad, y e crisis di refugiado y tambe guera di Ucrania. Por lesa e discurso completo AKI.
AMSTERDAM – Considera como e premio Oscar di Hulanda, e conocido comediante, actor y comerciante yiu di Corsou Jandino Asporaat y su team a logra gana e premio Gouden Kalf van het publiek pa e pelicula Bon Bini Holland 3, ganando di Costa y Alles op tafel. E pelicula di aña a bay pa Knor, y e miho serie dramatico tabata Rampvlucht, basa riba e tragedia na Bijlmer na 1992. Pa e lista completo cortesia di e portal hulandes nu.nl, click AKI
DEN HAAG – Conseho di minister di Reino dia 21 di oktober ta dicidi riba e asunto di aanwijzing pa Aruba. Awe diabierna mainta durante un conferencia di prensa entre secretario di estado Hulandes Alexandra van Huffelen y prensa di Aruba e pregunta a bin, y e mandatario Hulandes a confirma cu e la ricibi e zienswijze (e splicacion/defensa di gobierno di Aruba contra e aanwijzing. “Nos tin cu reacciona eyriba y esey nos lo haci den e RMR di dia 21 di oktober, manera cos ta mustra aworaki” e mandatario a bisa. “E ora nos lo contesta esey”.
DEN HAAG – Mientras cu e ta compronde e pregunta, awor ainda esaki no ta algo cu gobierno Hulandes a tuma un decision ariba. Asina e secretario di estado Hulandes Alexandra van Huffelen a contesta NoticiaCla awe mainta durante un conferencia di prensa despues di e RMR na Den Haag, riba e pregunta si Hulanda ta pesa pa converti e prestamo pa sosten di likides den un ‘regalo’. Otro aña October, Aruba tin cu paga e prestamo aki bek den un solo tiro.
DEN HAAG – Parlamentario di Corsou Rennox Calmes (Trabou Pa Korsou) a crea un momento ‘interesante’ diaranson durante e reunion di IPKO (Inter Parlementaire Koninkrijks Overleg) na Den Haag Hulanda. Esaki ora cu e parlamentario a protesta cu e no por expresa su mes den su idioma Papiamento. Asina e portal Caribisch Netwerk ta raporta. Segun e raportahe, e parlamentario irita, a hiba su discurso pa varios minuut den Papiamento, dilanti di parlamentarionan Hulandes. E parlamentarionan di Aruba, Corsou, St Maarten y Hulanda ta hunto e siman aki, discutiendo netamente riba e.o. e control den democracia y e pasado colonial Hulandes.
DEN HAAG – Gabinete Rutte a pone 33.6 miyon euro disponible pa acelera e cambio pa electricidad duradero pa islanan BES (Bonaire, Saba y Statia). Asina oficina di informacion di gobierno Hulandes ta informa. Cu e placa aki, dentro di 3 aña 80% di e electricidad riba e tres islanan mester ta genera pa energia solor of di biento. E intencion ta pa reduci prijs di coriente y menos dependencia di p.e. fuel oil y menos nitrogeno. E gabinete hunto cu e gobiernonan di e tres islanan lo sigui traha pa mas proceso duradero y limita efecto negativo di cambio di clima. Potret ta di archivo di NoticiaCla di e parke solar Stucco na Statia cu a wordo subsidia parcialmente cu fondo di gobierno Hulandes na 2017. Mester menciona acerca cu e pasada di horcan Irma y Maria na september di e mesun aña, e parke a keda intacto.
DEN HAAG – E delegacion di Parlamento na Hulanda actualmente pa e reunionan di IPKO (Inter Parlementair Koninkrijks Overleg) durante e apertura di e reunion diamars, a indica cu Hulanda mester ‘cancela’ e ayudo di likides cu e la duna Aruba como parti di un ‘prestamo’. Asina e portal Dossierkoninkrijksrelaties ta raporta for di Hulanda.